Aleke Mawɔ Agbe?\nNyɔ! | 2001-04-08\nGBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Thai Turkish Ukrainian\nSɔhɛwo Biana Be . . .\n“Dzomeŋɔli sia nye nu lé dzi na nɔviŋutsu aɖe si le míaƒe hamea me. Le nyateƒe me, eƒe nu menyo ŋunye kpɔ o. Ke kuxiae nye be nyemenya alesi mawɔ agbe eye mavee o.”—Elizabeth. *\n“MÍATE ŋu anye xɔlɔ̃ veviwoa?” Ðekakpui aɖe bia nya ma wò kpɔa? Ne ɖetugbi * ye nènye la, ke anɔ eme be adzɔ dzi na wò, wòavivi na wò—eye kura gɔ̃ hã wòalé dzi na wò! Gake agate ŋu ana nàtɔtɔ ale gbegbe be mànya alesi nàɖo eŋui hã o.\nNe wò nu nyo ame aɖe ŋu la, ate ŋu ana seselelãme vovovo nage ɖe mewò. Edzɔna alea vevietɔ ne ètsi ɖo srɔ̃ɖeɖe me eye nàte ŋu alɔ̃ ɖe edzi na amea! * Togbɔ be ele nenema hã la, alesi nàwɔ nui ƒe akpa gã aɖe anɔ te ɖe amesi le lɔlɔ̃nya la dom ɖe gbɔwò ƒe nɔnɔme dzi. Ne etsi le seselelãme me eye eƒe nu nyo ŋuwò la, nyaŋuɖoɖo nɛ anɔ bɔbɔe na wò. Gake ne eva dze kɔte be nudidi siwo hiã hafi wòanye srɔ̃ŋutsu nyui mele esi o ɖe? Alo togbɔ be nɔnɔme nyuiwo le esi hã la, ne eƒe nu melé dzi na wò o ɖe?\nBu ɖetugbi aɖe si wo kple ɖekakpui aɖe wozɔ sẽ gake wòva kpɔ be yemedi be ye kplii yewoanɔ anyi le yeƒe agbemeŋkeke susɔeawo me o hã ŋu kpɔ. Le esi teƒe be wòatso kadodo ɖesiaɖe me kplii la, egayi edzi nɔa go dom kplii. Ebia be: “Aleke mawɔ agbe?”\nNe Eƒe Nu Menyo Ŋuwò O\nLe blemafofowo ŋɔli la, edze abe amesiwo dzilawo tia na wo viwoe ɖeviawo ɖena ene. (Mose I, 24:2-4, 8) Le Ɣetoɖoƒedukɔwo me la, mɔɖeɖe li na Kristotɔ akpa gãtɔ be woawo ŋutɔ natia amesi woaɖe. Biblia tɔ asi nudidi ɖeka aɖe dzi—be Kristotɔwo naɖe srɔ̃ ‘le Aƒetɔ la me ko.’—Korintotɔwo I, 7:39.\nÐe wòfia be ele be nàɖe haxɔsetɔ ɖesiaɖe si gblɔ be wò nu nyo ye ŋu alo si mia kplii miezɔ ɣeyiɣi kpui aɖea? Enyo, bu Biblia me kpɔɖeŋu si nye ɖetugbi aɖe si tso Titinaɣedzeƒe ƒe kɔƒedu si nye Sunem me ŋu kpɔ. Esi woƒe fia Salomo kpɔe la, eƒe nu lé dzi nɛ ŋutɔ. Esi Salomo di be yeado ɖeɖenya ɖe egbɔ la, menye ɖeko ɖetugbivi dza sia gbe o, ke eɖe kuku na fiasã me nyɔnu siwo nɔa fia la ŋu be: “Miganyɔ lɔlɔ̃ o, migaʋuʋui o, vaseɖe esime wòadze eya ŋutɔ ŋu hafi!” (Hawo ƒe Ha 2:7) Ðetugbi dzeaɖaŋu sia medi be amewo naƒo nya ɖe ye nu yeatso nya me ɖe seselelãmewo ko nu o. Salomo ƒe nu menyo eŋu o, elabena elɔ̃ alẽkplɔla tsɛ aɖe xoxo.\nNusɔsrɔ̃ vevi aɖe le nya sia me na amesiwo le srɔ̃ɖeɖe ŋu bum egbea: Be lɔlɔ̃ si nɔa srɔ̃tɔwo dome la mate ŋu anɔ wo me na amesiame ƒomevi o. Eyata le zɔzɔ kple ŋutsu aɖe va ɖo afi aɖe vɔ megbe kura gɔ̃ hã la, ɖetugbia ate ŋu ava kpɔe be eƒe nu melé dzi na ye o. Ðewohĩ ɖekakpuia ƒe gbɔdzɔgbɔdzɔ aɖe si dze gaglãa tae wòwɔna na ɖetugbia nenema ɖo. Alo ate ŋu anye be eƒe nue menyo eŋu o. Anye bometsitsi be wòaŋe aɖaba aƒu seselelãme siawo dzi. Aɖabaŋeŋe ƒu wo dzi maɖe wo ɖa o. * Tamara gblɔ tso ŋutsu si wònɔ zɔzɔm kplii ŋu be: “Ðikeke geɖe nɔ menye ɖe eŋu. Menye ɖikeke suesuewo koe wonye o, ke boŋ esiwo ɖe fu nam ŋutɔŋutɔ ale gbegbe be metsia dzodzodzoe ne mele egbɔ.” Tamara va kpɔe emegbe be ele be yewoatso yewo dome kadodoa me le ɖikeke siawo ta.\nNusita Gbegbe Sesẽna\nTogbɔ be ele nenema hã la, esesẽna be nàgblɔ na ɖekakpui si le ɖeɖenya dom ɖe gbɔwò be menyo na ye o. Abe Elizabeth si míeyɔ va yi le nyatia ƒe gɔmedzedze ene la, ɖewohĩ ànɔ vɔvɔ̃m be yeava do dziku nɛ. Nyateƒee, ele be míade bubu amewo ƒe seselelãme ŋu. Biblia de dzi ƒo na Kristotɔwo be woado “dɔmetɔtrɔ kple nublanuikpɔkpɔ” eye be woawɔ nu ɖe amewo ŋu abe alesi woadi be woawɔe ɖe yewo ŋu ene. (Kolosetɔwo3:12; Mateo7:12) Ðe wòfia be nàwɔ ko abe ɖe wònyo na wò ene bene dzi magaɖe le ɖekakpuia ƒo alo wòabi dzi oa? Ðikekemanɔmee la, ava kpɔ alesi nèsena le ɖokuiwò me ŋutɔŋutɔ adze sii, eye ɖeko wò anukwaremaɖimaɖi nɛ alo wò seselelãme gbɔgblɔ nɛ hehe ɖe megbe ana wòagavee wu. Esi vloe kura enye be nàɖee le esi eƒe nu wɔ nublanui na wò ko ta. Ame ƒe nu ƒe nublanuiwɔwɔ na ame menye gɔmeɖoanyi nyui si dzi woatu srɔ̃ɖeɖe ɖo o.\nÐewohĩ ele fu ɖem na susu na wò be, ‘Ne nyemeɖee o la, nyemagakpɔ ame aɖeke aɖe o.’ Abe alesi Teen magazine me nyati aɖe gblɔe ene la: “Menye eyae nèdi be yeaɖe hafi o, gake eya koe nèkpɔ—eye mèdi be yeatsi akogo o.” Nyateƒee, didi si nu sẽ wònye be zɔhɛ nanɔ ame si. Gake menye amesiame ko ɖeɖee ana woakpɔ ta na didi sia o. Ebia be nàkpɔ amesi nàte ŋu alɔ̃ le nyateƒe me eye wòanye amesi ate ŋu atsɔ Ŋɔŋlɔawo me srɔ̃ɖeɖe me gbanɔamedziwo. (Efesotɔwo 5:33) Eyata mègatsi dzi ɖe nyametsotsowɔwɔ ŋu le kpeɖeŋutɔ didi me o! Eva ve ame geɖewo emegbe be yewotsɔ dzitsitsi ɖe srɔ̃e.\nMlɔeba la, ɖetugbi aɖewo yia edzi nɔa zɔzɔm kple ɖekakpui si ŋu kpɔtsotso gãwo le la kokoko, togbɔ be wokpɔe gaglãa hã. Wosusunɛ be ‘Ne megbɔ dzi ɖi nɛ vie la, ɖewohĩ ava trɔ.’ Ðe susu le eme ŋutɔŋutɔa? Ne ètsɔ susu ɖo eŋu la, àkpɔ be zi geɖe la, numame kple nɔnɔme gbegblẽwo te ŋu ƒoa ke ɖe to le ame me ale gbegbe be bebli hafi wote ŋu trɔna. Nenye be ewɔ tɔtrɔ kpatawo kura gɔ̃ hã la, ɖe nàte ŋu aka ɖe edzi be tɔtrɔ siawo anɔ anyi ɖaa? Le nɔnɔme sia tɔgbe aɖe me la, ɖetugbi aɖe si ŋkɔe nye Karen wɔ nu nunyatɔe esi wòtso nya me be yeadzudzɔ kadodo kple ɖekakpui aɖe esi wòva de dzesii be yewoƒe nukpɔsusu le nuwo ŋu to vovo. Elɔ̃ ɖe edzi be: “Esesẽ nam ŋutɔ, elabena eƒe nu nyo ŋunye. Gake mekpɔ be ema koe nye nu nyuitɔ mawɔ.”\nWɔ Nu le Ŋuɖɔɖɔɖo Me\nNyateƒee, menye nu feŋue wònye be nàgbe o. Abe nubablɛ si me nusiwo gbãna le ene la, ehiã ŋuɖɔɖɔɖo. Aɖaŋuɖoɖo siwo ate ŋu akpe ɖe ŋuwò dometɔ ʋɛ aɖewoe nye si.\nDzro nya la me kple dziwòlawo alo ame tsitsi bubu aɖe le hamea me. Woate ŋu akpe ɖe ŋuwò nànya nenye be nusiwo nèle mɔ kpɔm na la kɔ vie akpa.\nWò nyawo me nakɔ eye woanɔ tẽ. Mègana ɖikeke nanɔ eme le alesi nèsena le ɖokuiwò me ŋu o. Gbɔgblɔ be “Ao, megbe” ko ate ŋu aɖe dzi le ame geɖe siwo adi be yewoabia tawò la ƒo. Ne ehiã la, gblɔ alesi nègbee la kakaɖedzitɔe wu, le kpɔɖeŋu me, abe “Ete ɖe dzinye, gake le nyateƒe me la, medzɔ dzi nam o” ene. Kpɔ nyuie be màwɔe wòadze abe ɖe nàte ŋu atrɔ susu ne etee ɖe dziwò vie ene o. Nana eme nakɔ nɛ be eƒe nu menyo ye ŋu o la ana matɔtɔ le susu me o eye wòana wò malɔ̃malɔ̃a nanya tsɔ nɛ wu.\nDa sɔ le nyateƒetoto kple aɖaŋudzedze me. Lododowo 12:18 gblɔ be: “Ame aɖewo ƒe nuƒoƒo le abe yitɔame ene.” Togbɔ be nya gbɔgblɔ tẽ le vevie hã la, Biblia gblɔ be “dze nanɔ [míaƒe] nya me.”—Kolosetɔwo 4: 6.\nLé wò nyametsotsoa me ɖe asi. Xɔlɔ̃ nyuidinamela siwo anɔ eme be womenya nu boo aɖeke tso nusita nètso nya me nenema ŋu o la adi be yewoaƒo nya ɖe nuwò nàgbugbɔ ŋugble ade le nya la ŋu. Gake mlɔeba la, wòe ava nɔ agbe ɖe nya me si nètso la nu—menye xɔ̃wò nyuidinamelawoe o.\nWɔ nu wòasɔ ɖe wò nyawo nu. Ðewohĩ tsã mi ame evea mienye xɔlɔ̃ veviwo, eye esɔ be miadi be nuwo nayi abe tsã ene. Gake zi geɖe la, masɔ eye wòanya wɔ nenema o. Fifia eƒe seselelãmewo ku ɖe srɔ̃ɖeɖe ŋu. Ðe wòasɔ be nàsusui be neɖe asi le seselelãme mawo ŋu awɔ abe ɖe naneke medzɔ o enea? Eyata togbɔ be ade mia dzi wu be miawɔ nu ɖe mia nɔewo ŋu le dɔmenyo kple bubu me hã la, ɖeko kaƒoƒo na mia nɔewo edziedzi alo mia nɔewo gbɔ nɔnɔ fũ le hadomenuwɔnawo me agadzi eƒe blanuilélea ɖe edzi. Ate ŋu asɔ kple eƒe seselelãmewo tsɔtsɔ wɔ fefee, si manyo be nàwɔ o.\nApostolo Paulo xlɔ̃ nu Kristotɔwo be amesiame “nagblɔ nyateƒe na ehavi.” (Efesotɔwo 4:25) Asesẽ ya, gake ate ŋu akpe ɖe mi ame evea ŋu agbe naganya nɔ na mia dometɔ ɖesiaɖe.\n^ mm. 4 Togbɔ be ɖetugbiwo koŋue woyɔ le nyati sia me hã la, gɔmeɖose siwo le eme sɔ na ɖekakpuiwo hã.\n^ mm. 5 Míedzro afɔku siwo le gbeɖoɖoɖi esime wometsi kura o me le magazine sia ƒe tata si nye February 8, 2001, tɔ me.\n^ mm. 10 Kpɔ nyati si nye “Sɔhɛwo Biana Be . . . Ðe Míatso Mía Dome Kadodoa?” si le July 22, 1988, Nyɔ! ƒe Eŋlisigbe me tɔ me.\nAmesiame ko ƒe nu mate ŋu anyo ŋuwò o\n[Nɔnɔmetata si le axa 30]\nGblɔ wò seselelãmewo tẽ eme nakɔ\nƉoe Ɖe Amewo Ɖoe Ɖe Amewo Aleke Mawɔ Agbe?\ng01 4/8 axa 28-30\n“Dugã Siwo Le Kekem Ðe Enu”\nDugãwo—Nukatae Woɖo Xaxa Me?\nEtsɔme Kae Li na Dugãwo?\nAlesi Aʋawɔwɔ Va Le Egbea\nTu Suewo, Ametsrɔ̃nu Gãwo\nEtsɔme Kae Li na Mɔxexe Ðe Aʋawɔnuwo Nu?\nÐe Drɔ̃ewo Nye Gbedasi Siwo Tso Mawu Gbɔa?\nŊutifafa Kafukafu Ðe Aʋawɔwɔ Teƒe\nŊkuléle Ðe Wò Taɖa Ŋu Nyuie\nAnyigba Mawɔnu Tɔtrɔ Wòazu Anyigba Wɔnu


Mawu “Mekpɔa Ame Ŋkume O” | Te Ðe Mawu Ŋu\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Lingala Lithuanian Luo Malagasy Myanmar Ngabere Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Vietnamese Wayuunaiki Xhosa Yoruba Zulu\nÐe wowɔ nu madzɔmadzɔ ɖe ŋuwò le ameŋkumekpɔkpɔ ta kpɔa? Ðe wogbe dɔ alo nane si nèbia la wɔwɔ na wò alo do vlo wò le mɔ bubu aɖe nu le wò ŋutigbalẽ ƒe vovototo, to si me tɔ nènye, alo ɖoƒe si nèle ta kpɔa? Ne nenemae la, ke menye wò ɖekae o. Gake nya nyui aɖee nye esi: Bubumademade ame ŋu ƒe nuwɔna mawo bɔ le anyigba dzi gake nu mawo ƒe ɖeke mele dziƒo o. Kristotɔ apostolo Petro gblɔ kple kakaɖedzi blibo be “Mawu mekpɔa ame ŋkume o.”—Xlẽ Dɔwɔwɔwo 10:34, 35.\nAfi si womakpɔ mɔ kura be Petro nagblɔ nya ma le o lae wògblɔe le—egblɔe le Kornelio, si menye Yudatɔ o la, ƒeme. Petro, si nye Yuda vidzidzi, la nɔ agbe le ɣeyiɣi si me Yudatɔwo bua ame siwo menye Yudatɔwo o la ame makɔmakɔwo eye be mesɔ be woade ha kpli wo le mɔ aɖeke nu o la me. Ke nu ka tae Petro yi Kornelio ƒeme ɖo? Kpuie ko la, Yehowa Mawue wɔ ɖoɖo ɖe woƒe gododoa ŋu. Mawu na Petro kpɔ ŋutega aɖe si me wògblɔ nɛ le be: “Dzudzɔ nu siwo ŋuti Mawu kɔ la yɔyɔ be nu makɔmakɔ.” Le Petro ƒe manyamanya me la, le ŋkeke si do ŋgɔ dzi la, Kornelio hã kpɔ ŋutega aɖe si me mawudɔla aɖe gblɔ nɛ le be wòadɔ woaɖayɔ Petro vɛ. (Dɔwɔwɔwo 10:1-15) Esi Petro kpɔe dze sii be Yehowa ƒe asi le nyaa me ta la, mete ŋu gbe nu si wòkpɔ la gbɔgblɔ o.\nPetro gblɔ be: “Vavãe, mekpɔe dze sii be Mawu mekpɔa ame ŋkume o.” (Dɔwɔwɔwo 10:34) Agbalẽnyala aɖe ɖe nya sia me be: “Nya la fia ʋɔnudrɔ̃la aɖe si kpɔa ame ŋkume ko tsoa afia si menɔa te ɖe ame si tɔ dzɔ la dzi o, ke boŋ ɖe ale si amea ƒe nu nyo eŋu alo menyo eŋu o la dzi.” Mawu mekpɔa ame ŋkume alo dea ame dzi le ŋutigbalẽ ƒe vovototo, dukɔ si me amea tso, ɖoƒe si wòle, alo gotagomenu bubu aɖeke ta o.\nNu si le míaƒe dzi me boŋue Yehowa kpɔna. (1 Samuel 16:7; Lododowo 21:2) Eyome Petro gblɔ be: “Le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.” (Dɔwɔwɔwo 10:35) Mawu vɔvɔ̃ fia be woade bubu eŋu, aka ɖe edzi, eye woaƒo asa na nu sia nu si ado dziku nɛ la wɔwɔ. Nu dzɔdzɔe wɔwɔ bia be woalɔ̃ faa anɔ nu si le eteƒe le Mawu ŋkume la wɔm. Ne ame aɖe vɔ̃a Yehowa tso dzi me ke eye esia ʋãnɛ wòwɔa nu dzɔdzɔe la, Yehowa kpɔa dzidzɔ ɖe eŋu.—5 Mose 10:12, 13.\nNe Yehowa kpɔ anyigba tso enɔƒe le dziƒo la, ƒome ɖeka, si nye amegbetɔƒome bliboa, ko wòkpɔna\nNe wowɔ nu madzɔmadzɔ alo bu nazã ɖe ŋuwò kpɔ la, ke susu nyui aɖe li si tae wòle be nya si Petro gblɔ tso Mawu ŋu la nade dzi ƒo na wò ɖo. Yehowa le dukɔwo katã me tɔwo hem va tadedeagu vavãtɔ me. (Yohanes 6:44; Dɔwɔwɔwo 17:26, 27) Yehowa sea esubɔlawo ƒe gbedodoɖawo, eɖanye ŋutigbalẽ ka kee le wo ŋu, dukɔ ka ke mee wotso alo ɖoƒe ka kee woɖale o, eye wòwɔa woƒe biabiawo dzi na wo. (1 Fiawo 8:41-43) Míate ŋu aka ɖe edzi be ne Yehowa kpɔ anyigba tso enɔƒe le dziƒo la, ƒome ɖeka, si nye amegbetɔƒome bliboa, ko wòkpɔna. Ðe nya sia gɔme sese meʋã wò nèdi be yeasrɔ̃ nu geɖe tso Mawu sia si mekpɔa ame ŋkume o la ŋu oa?\nBiblia ƒe akpa si míade dzi ƒo na wò be nàxlẽ le June me


Luka 18 | Biblia Le Internet Dzi | Xexe Yeye Gɔmeɖeɖe (1984)\n18 Eye wòyi edzi wɔ kpɔɖeŋu aɖe na wo tso ale si wòhiã be woanɔ gbe dom ɖa ɣesiaɣi, eye woagana ta o la ŋuti, 2 gblɔ be: “Ʋɔnudrɔ̃la aɖe nɔ du aɖe me, si mevɔ̃a Mawu o, eye mebua ame aɖeke hã o. 3 Ke ahosi aɖe nɔ du ma me, eye wòyia egbɔ enuenu gblɔna nɛ be: ‘Drɔ̃ ʋɔnu dzɔdzɔe ne nàɖem tso ame si tsɔ nya ɖe ŋunye la si me.’ 4 Gake menɔ lɔlɔ̃m o hena ɣeyiɣi aɖe, ke emegbe la, egblɔ na eɖokui be: ‘Togbɔ be nyemevɔ̃a Mawu alo bua ame aɖeke o hã la, 5 le esi ahosi sia yi edzi le fu ɖem nam ta la, makpɔ egbɔ be wodrɔ̃ ʋɔnu dzɔdzɔe nɛ godoo, ale be wòagayi edzi anɔ vavam, ava de fe ŋkume nam o.’” 6 Eye Aƒetɔ la gblɔ be: “Mise nya si ʋɔnudrɔ̃la sia gblɔ ɖa, togbɔ be enye ame madzɔmadzɔ hã! 7 Ekema, ɖe Mawu mana woadrɔ̃ ʋɔnu dzɔdzɔe na eƒe ame tiatia siwo doa ɣli nɛ zã kple keli, togbɔ be ele wɔwɔm blewu le wo gome hã, la oa? 8 Mele egblɔm na mi be: Ana woadrɔ̃ ʋɔnu dzɔdzɔe na wo kaba. Ke hã, ne Amegbetɔvi la va ɖo la, ɖe wòakpɔ xɔse la le anyigba dzi vavãa?” 9 Ke ewɔ kpɔɖeŋu sia hã na ame aɖewo, siwo kana ɖe wo ɖokuiwo dzi be yewonye ame dzɔdzɔewo, eye wobua ame susɔeawo be womele ɖeke me o, la be: 10 “Ame eve yi gbedoxɔ me be yewoado gbe ɖa, ame ɖeka nye Farisitɔ, eye evelia nye nudzɔla. 11 Farisitɔ la nɔ tsitrenu, eye wòde asi nya siawo gbɔgblɔ me na eɖokui be: ‘Oo, Mawu, meda akpe na wò be nyemele abe ame bubuawo, akpasesẽnuxɔlawo, ame madzɔmadzɔwo, ahasiwɔlawo, alo nudzɔla sia kura gɔ̃ hã, ene o. 12 Metsia nu dɔna zi eve le kwasiɖa ɖeka me, menana nu siwo katã mekpɔ la ƒe ewolia.’ 13 Gake nudzɔlaa, si le tsitre ɖe adzɔge ke la, medi be yeawu mo dzi gɔ̃ hã akpɔ dziƒo o, ke enɔ eƒe akɔta ƒom nɔ gbɔgblɔm be, ‘Oo, Mawu, kpɔ nublanui nam, nye, nu vɔ̃ wɔla.’ 14 Mele egblɔm na mi be: Ame sia trɔ yi aƒe me, eye wobui ame dzɔdzɔe wu ame ma; elabena ame sia ame si doa eɖokui ɖe dzi la, woabɔbɔe ɖe anyi, gake ame si bɔbɔa eɖokui ɖe anyi la, woadoe ɖe dzi.” 15 Azɔ amewo te wo vi suewo kpɔkplɔ va egbɔ, be wòaka asi wo ŋu; gake esi nusrɔ̃lawo kpɔe la, wote bublu ɖe wo ta. 16 Ke hã, Yesu yɔ ɖevi sueawo va eɖokui gbɔ gblɔ be: “Mina ɖevi sueawo nava gbɔnye, eye migate kpɔ be yewoaxe mɔ na wo o. Elabena ame siawo ƒomevi tɔe nye Mawu fiaɖuƒe la. 17 Vavã mele egblɔm na mi be: Ame sia ame si mexɔa Mawu fiaɖuƒe la abe ale si ɖevi sue axɔe ene o la mate ŋu ayi ɖe eme gbeɖe o.” 18 Eye amegã aɖe biae be: “Nufiala Nyui, nu ka wɔwɔe ana manyi agbe mavɔ dome?” 19 Yesu gblɔ nɛ be: “Nu ka ta nèle yɔyem be nyui? Ame aɖeke menye ame nyui o, negbe ame ɖeka ko, si nye Mawu. 20 Ènya sededeawo ɖe: ‘Mègawɔ ahasi o, Mègawu ame o, Mègafi fi o, Mègaɖi aʋatsoɖase o, Bu fofowò kple dawò.’” 21 Eye wògblɔ be: “Mewɔa nu siawo katã tso nye ɖevime ke.” 22 Esi Yesu se nya sia la, egblɔ nɛ be: “Egasusɔ nu ɖeka na wò: Dzra nu siwo katã le asiwò, eye nàma wo na ame dahewo, eye nu xɔasiwo anɔ asiwò le dziƒo; eye va dze yonyeme.” 23 Esi wòse nya sia la, exa nu vevie, elabena kesinɔtɔ gã aɖee wònye. 24 Yesu kpɔe dũu hegblɔ be: “Asesẽ ŋutɔ na ame siwo si ga le la be woage ɖe Mawu fiaɖuƒea me vavã! 25 Nyateƒee, ele bɔbɔe na kposɔ be wòato tɔnui ƒe do me, wu be kesinɔtɔ nage ɖe Mawu fiaɖuƒe la me.” 26 Ame siwo se nya sia la gblɔ be: “Ekema ame ka gɔ̃e ate ŋu akpɔ ɖeɖe?” 27 Egblɔ be: “Nu siwo womate ŋu awɔ le amegbetɔwo gbɔ o la, woate ŋu awɔ wo le Mawu ya gbɔ.” 28 Gake Petro gblɔ be: “Kpɔ ɖa! Míegblẽ mía ŋutɔwo ƒe nuwo ɖi, eye míedze yowòme.” 29 Egblɔ na wo be: “Vavã mele egblɔm na mi be: Ame aɖeke meli, si gblẽ aƒe alo srɔ̃nyɔnu alo nɔviŋutsuwo alo dzilawo alo viwo ɖi le Mawu fiaɖuƒe la ta, 30 si makpɔ wo ɖe eteƒe zi gbɔ zi geɖe le ɣeyiɣi sia me o, kple agbe mavɔ le nuɖoanyi si gbɔna la me.” 31 Eye wòyɔ ame wuieveawo ɖe kpɔe gblɔ na wo be: “Kpɔ ɖa! Míeyina Yerusalem, eye nu siwo katã woto nyagblɔɖilawo dzi ŋlɔ ku ɖe Amegbetɔvi la ŋu la ava eme keŋkeŋ. 32 Le kpɔɖeŋu me, woadee asi na dukɔwo me tɔwo, eye woaɖu fewu le eŋu, eye woaɖi gbɔe, eye woaɖe ta ɖe eŋu; 33 eye ne woƒoe kple atam vɔ la, woawui, gake le ŋkeke etɔ̃agbe la, afɔ ɖe tsitre.” 34 Ke hã, womese nu siawo dometɔ aɖeke gɔme o; ke boŋ woɣla nya sia ɖe wo, eye womenya nu siwo gblɔm wònɔ o. 35 Ke esi wònɔ Yerixo gogom la, ŋkuagbãtɔ aɖe nɔ anyi ɖe mɔ to nɔ nu biam. 36 Esi wòse ameha aɖe ŋkɔ wòva yina la, ede asi biabia me be nu kae le dzɔdzɔm hã. 37 Wogblɔ nɛ be: “Yesu Nazaretetɔ lae va yina!” 38 Tete wòdo ɣli gblɔ be: “Yesu, David Vi, kpɔ nublanui nam!” 39 Eye ame siwo dze ŋgɔ la te nyanyra ɖee be wòazi ɖoɖoe, ke egado ɣli sesĩe wu be: “David Vi lee, kpɔ nublanui nam dzro!” 40 Tete Yesu tɔ, eye wògblɔ be woakplɔ amea ava ye gbɔ. Esi wòte ɖe eŋu la, Yesu biae be: 41 “Nu kae nèdi be mawɔ na wò?” Egblɔ be: “Aƒetɔ na magakpɔ nu.” 42 Eya ta Yesu gblɔ nɛ be: “Gakpɔ nu; wò xɔse na nèhaya.” 43 Eye enumake wògakpɔ nu, eye wòdze eyome henɔ Mawu dom ɖe dzi. Eye ameawo katã, esi wokpɔe la, woawo hã wotsɔ kafukafu na Mawu.


1 Yohanes 2 | Biblia Le Internet Dzi | Xexe Yeye Gɔmeɖeɖe (1984)\n2 Vinye lɔlɔ̃awo, mele nu siawo ŋlɔm ɖo ɖe mi, bene miagawɔ nu vɔ̃ o. Ke hã, ne edzɔ be ame aɖe wɔ nu vɔ̃ aɖe la, kpeɖeŋutɔ le mía si le Fofo la gbɔ, si nye ame dzɔdzɔe Yesu Kristo. 2 Eye eyama nye avulévɔsa ɖe míaƒe nu vɔ̃wo ta, ke hã, menye ɖe mía tɔ ɖeɖe ko ta o, ke ɖe xexe blibo la hã tɔ ta. 3 Eye ne míeyi edzi wɔa eƒe sewo dzi la, emae nana míenyana be míeva dze sii. 4 Ame si gblɔna be: “Meva dze sii,” evɔ mele eƒe seawo dzi wɔm o la, aʋatsokala wònye, eye nyateƒe la mele ame sia me o. 5 Gake ame sia ame si wɔa eƒe nya dzi la, Mawu ƒe lɔlɔ̃ de blibo le ame sia me vavã. Esia me míenyana le be míele ƒomedodo me kplii. 6 Ame si gblɔna be yele ƒomedodo me kplii la, agba le edzi hã be wòayi edzi azɔ abe ale si ame ma zɔe ene. 7 Lɔlɔ̃tɔwo, menye se yeye ŋlɔm mele ɖo ɖe mi o, ke se xoxo, si le mia si tso gɔmedzedzea me ke la boŋ ye. Se xoxo siae nye nya si miese la. 8 Megale se yeye ŋlɔm na mi ake, nu si nye nyateƒe le eya kple miawo hã gome, elabena viviti la nu le yiyim, eye kekeli vavãtɔ la le keklẽm xoxo. 9 Ame si gblɔna be yele kekeli la me, evɔ wòléa fu nɔvia la, egale viviti la me va se ɖe fifia. 10 Ame si lɔ̃a nɔvia la yia edzi nɔa kekelia me, eye nukikli aɖeke mele eyama gome o. 11 Gake ame si léa fu nɔvia la le viviti me, eye wòle viviti me zɔm, eye menya afi si yim wòle o, elabena viviti la gbã eƒe ŋkuwo. 12 Mele nya sia ŋlɔm na mi, vinye lɔlɔ̃awo, elabena wotsɔ miaƒe nu vɔ̃wo ke mi le eƒe ŋkɔ la ta. 13 Mele eŋlɔm na mi, vifofowo, elabena mieva nya ame si li tso gɔmedzedzea me ke la. Mele eŋlɔm na mi, ɖekakpuiwo, elabena mieɖu vɔ̃ɖitɔ la dzi. Mele eŋlɔm na mi, vinye lɔlɔ̃awo, elabena mieva nya Fofo la. 14 Mele eŋlɔm na mi, vifofowo, elabena mieva nya ame si li tso gɔmedzedzea me ke la. Mele eŋlɔm na mi, ɖekakpuiwo, elabena ŋusẽ le mia ŋu, eye Mawu ƒe nya la le mia me, eye mieɖu vɔ̃ɖitɔ la dzi. 15 Miganɔ xexea alo nu siwo le xexea me la lɔ̃m o. Ne ame aɖe lɔ̃a xexea la, Fofo la ƒe lɔlɔ̃ mele eme o; 16 elabena nu sia nu si le xexea me—ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo fiafia adegbeƒoƒotɔe be woakpɔ—la metso Fofo la gbɔ o, ke boŋ xexea me wotso. 17 Eye xexea nu va yina, nenema kee nye eƒe nudzodzro la hã, ke ame si wɔa Mawu ƒe lɔlɔ̃nu la nɔa anyi yi mavɔmavɔ me. 18 Vinye lɔlɔ̃awo, gaƒoƒo mamlɛtɔ lae nye esia, eye abe ale si miesee be Kristo ƒe futɔ la gbɔna ene la, fifia kura gɔ̃ hã la, Kristo ƒe futɔ geɖewo li; eye esia mee míenyae le be gaƒoƒo mamlɛtɔ lae nye esia. 19 Mía domee wodo tso, gake womele abe míawo ene o; elabena ne ɖe wole abe míawo ene la, anye ne woyi edzi nɔ mía dome. Gake wodo yi, bene wòadze nyuie be menye wo katãe le abe míawo ene o. 20 Eye kɔkɔetɔ la si ami na mi; sidzedze le mi katã si. 21 Mele nu siawo ŋlɔm ɖo ɖe mi, menye esi nyateƒea mele nyanya na mi o tae o, ke esi mienyae tae, eye esi aʋatsokaka aɖeke medzɔ tso nyateƒe la me o tae. 22 Ame kae nye aʋatsokala, ne menye ame si gbe be menye Yesu ye nye Kristo o lae oa? Ame siae nye Kristo ƒe futɔ la, eyae gbe nu le Fofo la kple Vi la gbɔ. 23 Ame sia ame si gbea nu le Vi la gbɔ la, Fofo la hã mele esi o. Ame si ʋua Vi la me la, Fofo la hã le esi. 24 Ke miawo la, mina nu si miese tso gɔmedzedzea me la nakpɔtɔ anɔ mia me. Ne nu si miese tso gɔmedzedzea me kpɔtɔ le mia me la, ekema mianɔ ƒomedodo me kple Vi la, eye mianɔ ƒomedodo me kple Fofo la. 25 Hekpe ɖe eŋu la, nu si ŋugbe eya ŋutɔ do na mí lae nye agbe mavɔ. 26 Nu siawo ŋlɔm mele na mi tso ame siwo le didim be yewoakplɔ mi atrae la ŋu. 27 Eye miawo la, amisisiname si miexɔ tso egbɔ la kpɔtɔ le mia me, eye mehiã be ame aɖeke nanɔ nu fiam mi o; gake esi amisisiname si tso egbɔ la le nuwo katã fiam mi, eye wònye nyateƒe ke menye aʋatso o, eye abe ale si wòfia mii ene la, miyi edzi mianɔ ƒomedodo me kplii. 28 Eya ta azɔ la, vinye lɔlɔ̃awo, miyi edzi mianɔ ƒomedodo me kplii, ale be ne wova ɖee fia la, míaƒo nu dzinɔameƒotɔe, eye womagado ŋukpe mí ahaɖe mí ɖa le eŋu le eƒe anyinɔɣi la o. 29 Ne mienya be dzɔdzɔetɔe wònye la, ke mienyae be ame sia ame si wɔa nu dzɔdzɔe la, eyama mee wodzii tso.


Nukae nye Corona? Eye nuka mateŋu awɔ le eŋu?\nCorona nye dɔlekui makpɔkpleŋkui aɖe, si kakana eye wòde'a dɔ amewò ƒe lãme. 'Corona' dɔlélea he'a dzesiwo abe kpe ƒuƒui kpekpe, gbɔgbɔtsiameƒo, dzoxɔxɔ kple lãmevee ene la vɛ. Corona gblẽa nu geɖe tso miaƒe ŋɔtime ɖaseɖe dzitodzito me. Dɔlélea ƒe akpa gãtɔ mesẽ ŋu o, gake etea ŋu dea abi vɔ̃ɖi dzitodzitoa me si ateŋu awu ame gɔ̃hã.\nAme sia ame ate ŋu alé Corona dɔlélea. Ame tsitsiwo kple ame siwo ŋu dɔléle bubuwo le xoxo abe dzitodzitomedɔ, abi vɔ̃kple suklidɔ ene la axɔ Corona la kaba, eye enu hã asẽ wu ame bubuwo tɔ.\nAme si ŋu Corona dɔlélea le la ate ŋu amae na ame bubuwo to tsikui sue sue siwo dona to eƒe ya gbɔgbɔ, kpe kpekpe kple nyenye ɖe ameawo, nuwo kple nuɖuɖu dzi hã me. Etoa amewo ƒe nu me, ŋɔti me kple ŋkuwo dzi hegena ɖe ame ƒe lãme. Ne ege ɖe ame ƒe lãme ko la, edzea vi ƒoƒo alo dzidziɖedzi gɔme hekakana ɖe lãme ƒe akpa bubuwo katã. Corona ate ŋu anɔ ame ƒe lãme va se ɖe ŋkeke wuiene(14) hafi adze dzesiwo ɖeɖe ɖe go gɔme. Esiata, amewo ate ŋu axɔ dɔ sia gake womanya o, eye woaga mae kple ame bubuwo hã.\nEye Eʋetikɛ alo aƒemetɔ ɖaɖɛ aɖeke hã mate ŋu axe mɔ nɛ o. Mɔ si dzi ko miato axe mɔ nɛ lae nye asi kɔklɔ edzi edzi. Be naxe mɔ na dɔ sia la, klɔ asi kple adzalẽ kple tsi. Mehia be wò asi naƒo ɖi hafi naklɔe o. Klɔ asi nyuie le tsi sisi alo tsi tsatsa te le aɖabaƒoƒo blaeve (20) me, eye nadze agbagba be naɖe wò fewo me eye na klɔ wòasi va ɖo wò alɔ nu. Asi kɔklɔ wua dɔlékui siwo nɔa miaƒe asiwo ŋu. Klɔ asi ɣesiaɣi hafi naɖa nu, le nuɖaɖa ɣeyiɣiwo me, le nuɖaɖa vɔ megbe, le nugodo dede vɔ megbe, havi naɖu nu, le dɔnɔdzikpɔkpɔ ɣeyiɣiwo me, le lãwo gbɔ kpɔkpɔ vɔ megbe, le kpe koekpe, nyenye alo mitsi fifi vɔ megbe.\nNe meklɔ asi o la, mega ka asi wó ŋku, ŋɔti kple nu ŋu o. Mìekana asi nu vovovowo dzi eye miafe asiwo tsɔa dɔlékuiwo. Ne dɔlékuiawo lé ɖe asiawo ŋu ko la, ate ŋu ageɖe wó ŋkuwo, ŋɔti kple nu me. Tso afi ma ko la, dɔlékuia ate ŋu age ɖe wò lãme eye woana be nadze dɔ.\nEle vevie ŋutɔ be naɖe ɖokuiwó ɖe aga tso ame si le kpe kpem alo le dzitodzitomedɔ aɖe lém la gbɔ. Ne èbe yeakpe kpe alo anye la, wɔe ɖe wòabɔ dome alo natsɔ agbalẽ takuvi 'tissue paper' atsyɔ nu hafi. Le ezãza vɔ megbe la, tsɔe de gbelɔnu me enumake. Megatu ta le ame dome o.\nƉe abɔ ɖeka ƒe mɔ ɖe wò kple ame si le kpe kpem alo le nyenyem la dome. Megate ɖe ame si xɔ dzo alo le kpe kpem la ŋu o. Ne ehia be nakpɔ ame si xɔ dzo, le kpe kpem alo meteŋu le gbɔgbɔm nyuie o la, ɖo ŋku edzi eye naɖɔ wò ŋɔti kple ŋkutsyɔnu eye nanɔ dzadzɛnyenye blibo me.\nBe miaxe mɔ na Corona la, anyo be míagate ɖe míanoewo ŋu o. Corona kple dɔlele bubuawo teaŋu kakana toa ŋui kaka amenɔewo ŋu. Eyata, ehĩa be mìa dzudzo gbedoname to asi nana, akɔ kpakpla kple nu gbugbɔgbugbɔ me. Do gbe na ame to asi ʋuʋu me, eye ne enyae be Corona le wò nutome la, ke nɔ aƒeme eye na dzudzɔ hawo me nɔnɔ.\nNɔ aƒeme nenye be lãme gblẽ na wò kple taɖuame kple ŋɔtimetsyɔtsyɔ va se ɖe esime wòalãme sẽ. Ne enyenyem, le kpeƒuƒui kpem, mete ŋu le gbɔgbɔm nyuie o, kple dzoxɔxɔ la, ekem di dɔyɔƒe mɔ kaba, ɖewomahi, ate ŋu anye dzitodzitomedɔ alo dɔ vɔ̃bubu aɖe lém nèle.\nDzixɔsemadzemadzewo kple nazabubuawo ɖe Corona sia ŋu ate ŋu ahe ku vɛ. Le kpɔɖeŋu me, aɖivɔ̃kple ahasẽsẽwo nono agblẽ nu le ŋuwò wu be woaxe mɔ na Corona. Gbedeasi siwo míexɔna le ƒometɔwo kple xɔlɔwõwo gbɔ kura gɔ̃hã ate ŋu anye alakpa eye wòagblẽ nu geɖe le mía ŋu. Dze agbagba naxɔ aɖaŋuɖoɖo tso lãmesẽnyawo dzikpɔla siwo le wò nutome la gbɔ.\nAteŋu ana kpekpe ɖeŋu le avu wɔwɔ kple Corona to nyasia kakaka me. To ɖokui bɔbɔ me la, kaka nya sia kple wò xɔlɔ̃wo kple ƒometɔwo to gbedeasi nana me abe WhatsApp.


GBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Venda Vietnamese\n‘Miwɔ dukɔwo katã me tɔwo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me.’—MATEO 28:19.\n1, 2. (a) Dɔ kae Yesu de asi na eƒe nusrɔ̃lawo? (b) Nukatae ƒe alafa gbãtɔ me Kristotɔwo te ŋu wɔ dɔ geɖe nenema gbegbe ɖo?\nESI wòsusɔ ɣeyiɣi kpui aɖe ko ne Yesu nalia ayi dziƒo la, ede dɔ aɖe asi na eƒe nusrɔ̃lawo. Egblɔ na wo be: ‘Miwɔ dukɔwo katã me tɔwo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me.’ (Mateo 28:19) Dɔ gã aɖee nye ema vavã!\n2 Wò ya bu eŋu kpɔ ko! Le ƒe 33 M.Ŋ. ƒe Pentekoste dzi la, nusrɔ̃la siwo anɔ 120 xɔ gbɔgbɔ kɔkɔe si va wo dzi eye wodze dɔ si wode asi na wo wɔwɔ gɔme nɔ gbɔgblɔm na amewo be Yesu enye Mesia si wonɔ mɔ kpɔm na tso gbaɖegbe ke la, amesi dzi woato akpɔ xɔxɔ. (Dɔwɔwɔwo 2:1-36) Aleke ƒuƒoƒo sue sia ate ŋu ava akpe “dukɔwo katã” ɖoe? Le amegbetɔwo gbɔ la, womate ŋu awɔ esia o, ke le “Mawu gbɔ la woate ŋu awɔ nusianu.” (Mateo 19:26) Yehowa ƒe gbɔgbɔa kpe ɖe Kristotɔ gbãtɔwo ŋu, eye wokpɔ nuwɔwɔ kpata ƒe vevienyenye dze sii. (Zaxarya 4:6; Timoteo II, 4:2) Eyata le ƒe ʋɛ siwo kplɔe ɖo me la, apostolo Paulo te ŋu gblɔ be wonɔ gbeƒã ɖem nyanyuia na “nuwɔwɔwo katã le dziƒo te.”—Kolosetɔwo 1:23.\n3. Nukae vu tsyɔ Kristotɔ akuakua siwo nye “luawo” dzi?\n3 Le ƒe alafa gbãtɔ ƒe akpa gãtɔ me la, tadedeagu vavãtɔ yi edzi keke ta. Ke hã, Yesu gblɔ alesi Satana ava do “gbe wuwluiwo” eye woavu atsyɔ Kristotɔ vavã siwo nye “luawo” dzi ƒe alafa geɖe vaseɖe nuŋeɣi ŋu nya ɖi. Le apostoloawo ƒe ku megbe la, nya sia va eme.—Mateo 13:24-39.\nDzidziɖedzi Kabakaba Egbea\n4, 5. Dɔ ka wɔwɔ gɔmee Kristotɔ amesiaminawo dze tso ƒe 1919 me, eye nukatae esia nye dɔ gã ŋutɔ dze ŋgɔ wo?\n4 Le ƒe 1919 me la, ɣeyiɣia de be woama Kristotɔ akuakua siwo nye luawo ɖa tso gbe wuwluiawo gbɔ. Kristotɔ amesiaminawo nya be Yesu ƒe dɔ gã si wòbia be woawɔ la nu meva yi o. Woxɔe se vevie be yewole “ŋkeke mamlɛawo” me eye wonya Yesu ƒe nyagblɔɖia nyuie be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Timoteo II, 3:1; Mateo 24:14) Ẽ, wonya be dɔ geɖe li woawɔ.\n5 Ke hã, abe alesi wònɔ na nusrɔ̃la siwo nɔ anyi le ƒe 33 M.Ŋ. me ene la, dɔ gã aɖe ŋutɔe dze ŋgɔ Kristotɔ amesiaminawo. Wo dometɔ akpe ʋɛ aɖewo koe nɔ anyi le dukɔ ʋɛ aɖewo ko me. Alekee woate ŋu aɖe gbeƒã nyanyuia “le xexe blibo la katã me?” Ðo ŋku edzi be amewo ƒe xexlẽme le anyigba dzi dzi ɖe edzi tso miliɔn 300 lɔƒo le Kaisarowo ŋɔli va ɖo biliɔn 2 kloe le xexemeʋa gbãtɔ megbe. Eye ayi edzi adzi ɖe edzi kabakaba le ƒe alafa 20 lia ma me.\n6. Ŋgɔyiyi kae wowɔ le gbeƒãɖeɖe nyanyuia me le ƒe 1930-awo me?\n6 Ke hã, abe alesi ƒe alafa gbãtɔ me nɔviwo wɔe ene la, Yehowa subɔla amesiaminawo tsɔ Yehowa dzixɔse blibo dze dɔa wɔwɔ gɔme, eye eƒe gbɔgbɔ nɔ kpli wo. Kaka ƒe 1930–awo ƒe domedome naɖo la, nyanyuigblɔla 56,000 ɖe gbeƒã Biblia me nyateƒea le dukɔ 115 me. Dɔ gbogbo aɖee nye ma wowɔ, gake dɔ geɖe gali woawɔ.\n7. (a) Dɔ gã yeye kae dze ŋgɔ Kristotɔ amesiaminawo? (b) Esi ‘alẽ bubuawo’ va kpe ɖe wo ŋu la afikae wowɔ nuƒoƒoƒudɔa va ɖoe fifia?\n7 Emegbe “ameha gã” si ŋu woƒo nu tsoe le Nyaɖeɖefia 7:9 ŋuti gɔmesese deto na Kristotɔ veviedonulawo gakpɔ dɔ gã yeye si le wo ŋgɔ, si ganye ŋugbedodo be amesiawo ava do alɔ wo la dze sii. Ele be woaƒo xɔsetɔ ‘alẽ bubuawo,’ siwo mele xexlẽme o, siwo si anyigbadzinɔnɔ ƒe mɔkpɔkpɔ le la nu ƒu “tso dukɔ sia dukɔ kple to sia to kple du sia du kple gbegbɔgblɔ sia gbegbɔgblɔ me.” (Yohanes 10:16) Amesiawo ‘asubɔ Yehowa zã kple keli.’ (Nyaɖeɖefia 7:15) Ema fia be woakpe asi ɖe gbeƒãɖeɖe kple nufiafia dɔa ŋu. (Yesaya 61:5) Le esia ta dzi dzɔ Kristotɔ amesiaminawo be nyanyuigblɔlawo ƒe xexlẽme dzi ɖe edzi tso akpe nanewo va zu miliɔn nanewo emegbe. Le ƒe 2003 me la, ame agbɔsɔsɔ yeye si nye 6,429,351 ye kpɔ gome le gbeƒãɖeɖedɔa me—wo dometɔ akpa gãtɔ nye ameha gã la me tɔwo. * Dzi dzɔa Kristotɔ amesiaminawo ɖe kpekpeɖeŋu sia ta, eye dzi dzɔa alẽ bubuawo ɖe mɔnukpɔkpɔ si su wo si be woakpe ɖe wo nɔvi amesiaminawo ŋu la ta.—Mateo 25:34-40.\n8. Alekee Yehowa Ðasefowo wɔ nui le ame teteɖeanyi si me woto me le xexemeʋa evelia ŋɔli?\n8 Esi luawo ƒe ha la gadze ake la, Satana ho aʋa sesẽ aɖe ɖe wo ŋu. (Nyaɖeɖefia 12:17) Alekee wòwɔ nui esime ameha gã la te dzedze? Ewɔ nu le ŋutasesẽ vɔ̃ɖi me! Ðe míake ɖi be menye eyae nɔ megbe na tadedeagu dzadzɛ dzidzedze le xexeame katã le xexemeʋa evelia me o? Kristotɔwo to ameteteɖeanyi geɖe me le aʋawɔla akpa eveawo katã gbɔ. Nɔviŋutsu kple nɔvinyɔnu geɖewo kpe dodokpɔ vɔ̃ɖiwo ƒe fu, wo dometɔ aɖewo ku ɖe woƒe xɔse ta. Ke hã, wotsɔ woƒe nuwɔna ɖe hakpala ƒe seselelãme fia be: “Mawu ana be, makafu yeƒe nya la; Mawu ŋu maɖo ŋu ɖo, nyemavɔ̃ o, nuka ŋutilã awɔm ma?” (Psalmo 56:5; Mateo 10:28) Esi Yehowa ƒe gbɔgbɔ do ŋusẽ Kristotɔ amesiaminawo kple alẽ bubuawo la, wonɔ tsitre sesĩe ɖekae. (Korintotɔwo II, 4:7) Esia na “mawunya la keke ta.” (Dɔwɔwɔwo 6:7) Esime aʋa la dze egɔme le ƒe 1939 me la, Kristotɔ wɔnuteƒe 72,475 bu akɔnta be yewokpɔ gome le gbeƒãɖeɖedɔa me. Ke hã, akɔntabubu siwo dzi asi te ŋu su le ƒe 1945, si me aʋaa ke, la ɖee fia be Ðasefo veviedonula 156,299 nɔ nyanyuia kakam. Aleke gbegbe woɖu Satana dzii enye esi!\n9. Suku yeye kawoe woɖe gbeƒãe le Xexemeʋa II wɔɣi?\n9 Eme kɔ ƒã be zitɔtɔ si nɔ anyi le xexemeʋa evelia wɔɣi mena Yehowa subɔlawo ke ɖi le gbeƒãɖeɖedɔa wɔwɔ ade goe ŋu o. Le nyateƒe me la, esime aʋa ɖo eƒe sesẽaƒe le ƒe 1943 me la, woɖe gbeƒã suku yeye eve. Ðeka si woyɔna azɔ be Teokrasi Subɔsubɔ Suku la, nye esi ŋu wowɔ ɖoɖo ɖo be woawɔ le hamewo katã me atsɔ ana hehe Ðasefo ɖesiaɖe be wòate ŋu aɖe gbeƒã ahawɔ nusrɔ̃lawo. Evelia si nye Gbetakpɔxɔ Habɔbɔa ƒe Gilead Biblia Suku la, nye esi woatsɔ ana hehe dutanyanyuigblɔlawo be woava do alɔ gbeƒãɖeɖedɔa le duta. Ẽ, kaka aʋaa nake mlɔeba la, Kristotɔ vavãwo dzra ɖo na dɔ geɖe wɔwɔ.\n10. Aleke Yehowa ƒe amewo ɖe dzonɔameme fia le ƒe 2003 mee?\n10 Eye wowɔ dɔ nukutɔe ale gbegbe! Hehe si amesiame—sɔhɛwo kple ame tsitsiwo, dzilawo kple ɖeviwo, amesiwo si lãmesẽ mele o gɔ̃ hã—xɔ le Teokrasi Subɔsubɔ Sukua me na wokpɔ gome le dɔ gã si Yesu de asi na wo wɔwɔ me eye woyi edzi le ewɔm. (Psalmo 148:12, 13; Yoel 2:28, 29) Le ƒe 2003 me la, le mama dedie nu ame 825,185 sɔŋ ɖe dzotsɔtsɔ ɖe nu ŋu fia hewɔ mɔɖeɖedɔa va ɖo ɣeyiɣi aɖe alo yi edzi le ewɔm. Le ƒe ma ke me la, Yehowa Ðasefowo zã gaƒoƒo 1,234,796,477 tsɔ ƒo nui na amewo ku ɖe Fiaɖuƒenyanyuia ŋu. Yehowa kpɔ ŋudzedze ɖe eƒe amewo ƒe dzonɔamemea ŋu nyateƒe!\nLe Dutanyigbawo Dzi\n11, 12. Kpɔɖeŋu kawoe ɖe dutanyanyuigblɔlawo ƒe dɔ nyuiwo fia?\n11 Le ƒe gbogbo siwo va yi me la, Gilead sukunuwulawo kple Subɔsubɔdɔ ƒe Hehenasuku si woɖo nyitsɔ laa nuwulawo wɔ dɔ etɔxɛe. Le kpɔɖeŋu me, le Brazil la, gbeƒãɖela siwo mede 400 o ye nɔ anyi esime dutanyanyuigblɔla gbãtɔwo va ɖo le ƒe 1945 me. Dutanyanyuigblɔla siawo kple esiwo va ɖe wo yome wɔ dɔ aduadu kple wo nɔvi Braziltɔ veviedonulawo, eye Yehowa yra ɖe woƒe agbagbadzedzea dzi ale gbegbe. Aleke gbegbee wòvivina na amesiwo katã ɖoa ŋku gɔmedzeɣi mawo dzi enye si be woase be wokpɔ gbeƒãɖelawo ƒe agbɔsɔsɔ yeye si nye 607,362 le Brazil le ƒe 2003 me!\n12 Bu Japan ŋu kpɔ. Do ŋgɔ na xexemeʋa evelia la, Fiaɖuƒegbeƒãɖela alafa ɖeka lɔƒoe nɔ dukɔa me. Le aʋa ŋɔlia la yometiti ŋutasesẽtɔe na gbeƒãɖelawo dzi ɖe kpɔtɔ, eye kaka aʋaa nake la, Ðasefo ʋɛ aɖewo koe ganɔ agbe le gbɔgbɔ kple ŋutilã me. (Lododowo 14:32) Dzi dzɔ nuteƒewɔla kpɔɖeŋunyuiɖola ʋɛ mawo le ƒe 1949 me vavã be woaxɔ dutanyanyuigblɔla 13 gbãtɔ siwo xɔ hehe tso Gilead, eye dutanyanyuigblɔlawo ƒe dzi trɔ ɖe wo nɔvi Japantɔ amedzrowɔlawo ƒe dzonɔamemea ŋu. Le ƒe 50 kple edzivɔwo megbe, le ƒe 2003 me la, Japantɔwo bu gbeƒãɖelawo ƒe agbɔsɔsɔ si nye 217,508! Yehowa yra eƒe amewo geɖe ŋutɔ le dukɔ ma me vavã. Woxɔ nyatakaka sia tɔgbewo tso dukɔ bubu geɖewo me. Amesiwo te ŋu ɖe gbeƒã le dutanyigbawo dzi la wɔ akpa vevi aɖe le nyanyuia kaka me, ale be le ƒe 2003 me la, wosee le dukɔwo, ƒukpowo kple anyigbamama 235 me le xexeame godoo. Ẽ, ameha gã la le dodom tso “dukɔ sia dukɔ” me.\n‘Tso To Sia To Kple Du Sia Du Kple Gbegbɔgblɔ Sia Gbegbɔgblɔ Me’\n13, 14. Mɔ ka nue Yehowa ɖee fia le be viɖe le gbeƒãɖeɖe nyanyuia le ‘gbegbɔgblɔwo katã’ me ŋu?\n13 Nukunu gbãtɔ si ŋu woƒo nu tsoe be nusrɔ̃lawo wɔ le gbɔgbɔ kɔkɔea tsɔtsɔ si ami na wo megbe le ƒe 33 M.Ŋ. ƒe Pentekoste dzi enye nuƒoƒo le gbegbɔgblɔwo me na amesiwo va ƒo ƒu. Anɔ eme be amesiwo katã ɖo to wo la nye amesiwo se dukɔwo dome gbegbɔgblɔ aɖe, ɖewohĩ Helagbe. Esi wonye “ŋutsu, siwo vɔ̃a Mawu” ta la, anye be wote ŋu sea subɔsubɔ si wowɔna ɖe Hebrigbe me le gbedoxɔa me la gɔme. Gake nyaa gaʋã wo ɖe edzi esime wose nyanyuia le woa ŋutɔwo degbe me.—Dɔwɔwɔwo 2:5, 7-12.\n14 Egbea hã la, wowɔa gbeƒãɖeɖedɔa le gbegbɔgblɔ geɖewo me. Menye dukɔ sia dukɔ me ko ŋue wogblɔe ɖi le be ameha gã la atso o ke boŋ woatso “to sia to kple du sia du kple gbegbɔgblɔ sia gbegbɔgblɔ” hã me. Le ɖekawɔwɔ me kple nya sia la Yehowa gblɔe ɖi to Zaxarya dzi be: ‘Ŋutsu ewo atso dukɔwo ƒe gbegbɔgblɔwo kãta me alé Yuda-ŋutsu ɖeka ƒe awu toga agblɔ bena: Míayi kpli mi, elabena míese be, Mawu li kpli mi.’ (Zaxarya 8:23) Togbɔ be gbegbɔgblɔwo ƒe nunana megale Yehowa Ðasefowo si o hã la, wonya viɖe si le nufiafia amewo le woa ŋutɔwo degbe me ŋu.\n15, 16. Aleke dutanyanyuigblɔlawo kple bubuawo kpɔ gbeƒãɖeɖe le afisi wonɔ ƒe gbegbɔgblɔ me kuxiwo gbɔe?\n15 Nyateƒee, gbegbɔgblɔ ʋɛ aɖewo li wodona le afisiafi kloe egbea, abe Eŋlisigbe, Fransegbe, kple Spaingbe ene. Ke hã, amesiwo ʋu le wo de be yewoaɖasubɔ le dukɔ bubuwo me la dzea agbagba srɔ̃a afimatɔwo ƒe gbe be woate ŋu ana ‘amesiwo dze hena agbe mavɔ kpɔkpɔ’ la nate ŋu ase nyanyuia bɔbɔe wu. (Dɔwɔwɔwo 13:48) Esia te ŋu nyea dɔ sesẽ. Esime nɔvi siwo le Anyiehe Pacific dukɔ si nye Tuvalu dzi hiã na agbalẽwo le woa ŋutɔwo degbe me la, dutanyanyuigblɔlawo dometɔ ɖeka tsɔe ɖo eɖokui dzi be yeakpɔ egbɔ. Esi nyagɔmeɖegbalẽ aɖeke menɔ anyi o ta la, ete Tuvalugbe me nyawo nuƒoƒoƒu. Le ɣeyiɣi aɖe megbe la, wova ta agbalẽ si nye Ate Ŋu Anɔ Agbe Tegbee le Paradiso me le Anyigba Dzi * ɖe Tuvalugbe me. Esime dutanyanyuigblɔlawo ɖo Curaçao la, Biblia-srɔ̃gbalẽ kple nyagɔmeɖegbalẽ aɖeke menɔ Papiamentogbe si wodona le afima me o. Masɔmasɔ nɔ alesi woaŋlɔ gbea ŋutɔ hã ŋu fũ. Ke hã, le dutanyanyuigblɔlawo ƒe afima nɔnɔ ƒe eve ko megbe la, wote ŋu ta Kristotɔwo ƒe Biblia me trakt gbãtɔ ɖe gbe ma me. Egbea Papiamento nye gbe 133 siwo me wotaa Gbetakpɔxɔ ɖo kple Eŋlisigbe me tɔa le ɣeyiɣi ɖeka me la dometɔ ɖeka.\n16 Le Namibia la, dutanyanyuigblɔla gbãtɔawo mekpɔ Ðasefo aɖeke si nye dukɔa me tɔ si aɖe gbe gɔme o. Gawu la, nya siwo míezãna tsɔ ɖea nu me zi geɖe, abe nya “deblibo” ene, menɔ afimatɔwo ƒe gbe aɖe, si nye Nama, me o. Dutanyanyuigblɔla aɖe ka nya ta be: “Sukunufiala siwo le Biblia srɔ̃m koŋue nye amesiwo mezãna le gbegɔmeɖeɖe me. Esi nyateƒea ŋuti sidzedze sue aɖe koe su wo si ta la, ele be manɔ wo gbɔ akpɔ egbɔ be nyafɔkpe ɖesiaɖe sɔ.” Ke hã, wova ɖe trakt si nye Agbe Nɔnɔ le Xexeme Yeye Me ɖe Namibiagbe ene me mlɔeba. Egbea, wotaa Gbetakpɔxɔ ɣesiaɣi ɖe Kwanyama kple Ndonga gbe siwo wodona le afima me.\n17, 18. Kuxi kawo gbɔ kpɔmee wole le Mexico kple dukɔ bubuwo me?\n17 Le Mexico la, gbe si wodona koŋue nye Spaingbe. Gake do ŋgɔ na Spaintɔwo ƒe afima ɖoɖo la, wodoa gbe geɖe le afima, eye wogadoa wo dometɔ aɖewo kokoko. Eyata fifia la wotaa Yehowa Ðasefowo ƒe agbalẽ ɖe Mexicotɔwo ƒe gbegbɔgblɔ adre me tsɔ kpe ɖe Mexicotɔwo ƒe Tokunɔgbe hã ŋu. Fiaɖuƒe Subɔsubɔdɔ si wota ɖe Mayagbe mee nye agbalẽ gbãtɔ si wota ɖe Amerika India tɔwo ƒe gbe me ɣleti sia ɣleti. Le nyateƒe me la Mayatɔwo, Aztektɔwo kple bubuawo le Fiaɖuƒegbeƒãɖela 572,530 siwo le Mexico la dome.\n18 Le ƒe siawo me la, ame geɖewo si yi dutanyigbawo dzi abe sitsoƒedilawo ene, alo woʋu yi le ganyawo ta. Esia wɔe be wodoa go dutagbedola gbogbo aɖewo le dukɔ geɖewo me fifia. Yehowa Ðasefowo lɔ̃ faa be yewoakpe ɖe wo ŋu. Le kpɔɖeŋu me, le Italy la, hamewo kple ƒuƒoƒowo le gbegbɔgblɔ 22 bubuwo hã me kpe ɖe Italygbe tɔwo ŋu. Be nɔviawo nate ŋu aɖe gbeƒã na gbe bubu dolawo la, wowɔ ɖoɖo ɖe nusɔsrɔ̃ ƒe ƒuƒoƒo geɖe ŋu nyitsɔ laa be woatsɔ afia gbegbɔgblɔ 16, siwo dome Italy Tokunɔgbe hã le. Le dukɔ bubu geɖewo me la, Yehowa Ðasefowo le agbagba sia tɔgbe ke dzem be woakpe ɖe ame gbogbo siwo ʋu va le wo dome la ŋu. Ẽ, to Yehowa ƒe kpekpeɖeŋu dzi la, ameha gã la le dodom tso gbegbɔgblɔ sia gbegbɔgblɔ me.\n“Le Anyigba Blibo la Katã Dzi”\n19, 20. Paulo ƒe nya kawoe le eme vam le mɔ ɖedzesi aɖe nu? Ðe eme.\n19 Le ƒe alafa gbãtɔ me la, apostolo Paulo ŋlɔ bena: “Alo ɖe womesee o mahã? Ẽ, vavãe! Woƒe numegbe ɖi hoo le anyigba blibo la katã dzi, eye woƒe nyawo de xexeame ƒe seƒewo ke.” (Romatɔwo 10:18) Ne aleae wònɔ le ƒe alafa gbãtɔ me la, aleke wòhele eme vam ŋutɔŋutɔ geɖe wu egbeae nye si! Ame miliɔn geɖe—ɖewohĩ enye esi womekpɔ kpɔ le ŋutinya me o—le gbɔgblɔm be: “Makafu Yehowa ɣeawokatãɣi, eye eƒe kafukafu anɔ nunye me ɖaa.”—Psalmo 34:2.\n20 Gawu la, dɔa mele to yim o. Fiaɖuƒegbeƒãɖelawo ƒe xexlẽme yi edzi le dzidzim ɖe edzi. Wole ɣeyiɣi geɖe wu zãm ɖe gbeƒãɖeɖedɔa ŋu. Wowɔa tɔtrɔyi miliɔn geɖewo kple Biblia-nusɔsrɔ̃ akpe geɖewo. Eye ame yeye geɖe wu le ɖe tsɔm le eme. Le ƒe si va yi me la, ame agbɔsɔsɔ yeye siwo nye 16,097,622 ye de Yesu ƒe Ŋkuɖodzia. Eme kɔ ƒã be dɔ geɖe gali woawɔ. Mina míayi edzi asrɔ̃ mía nɔvi siwo nɔ te sesĩe le yometiti sesẽ me ƒe kpɔɖeŋu. Eye mina míaɖe dzonɔameme si nɔ mía nɔvi siwo katã tsɔ wo ɖokui na le Yehowa subɔsubɔ me tso keke ƒe 1919 me ke me la afia. Mina míayi edzi awɔ ɖe hakpala la ƒe haxea dzi be: “Nusianu, si me gbɔgbɔ le la, nekafu Yehowa! Mikafu Yehowa!”—Psalmo 150:6.\n^ mm. 7 Kpɔ ƒe sia ƒe akɔntabubu ɖa le magazine sia ƒe axa 18 vaseɖe 21.\n• Dɔ ka gɔmee nɔviawo dze tso ƒe 1919 me, eye nukatae wònye dɔ gã dze ŋgɔ wo?\n• Amekawo nue woƒo ƒu be woakpe asi ɖe gbeƒãɖeɖedɔa ŋu?\n• Dɔ nyui kawoe dutanyanyuigblɔlawo kple ame bubu siwo le subɔsubɔm le duta la wɔ?\n• Kpeɖodzi kae nàte ŋu ayɔ atsɔ afia be Yehowa le eƒe amewo ƒe dɔa yram egbea?\nZitɔtɔ si xexemeʋa evelia he vɛ mewɔe be Kristotɔwo ke ɖi be gbeƒãɖeɖe nyanyuia maganya wɔ o\nTeƒe si wó la: U.S. Navy photo; bubuawo: U.S. Coast Guard Photo\nAmeha gã la atso to sia to kple gbegbɔgblɔ sia gbegbɔgblɔ me\nƉoe Ɖe Amewo Ɖoe Ɖe Amewo “Woƒe Numegbe Ði Hoo Le Anyigba Blibo La Katã Dzi”\nw04 1/1 axa 13-21


Yeremiya 13 | Biblia Le Internet Dzi | Xexe Yeye Gɔmeɖeɖe\nAklalalidziblanu si nyunyɔ (1-11)\nWoagbã wainzewo (12-14)\nWoaɖe aboyo Yuda si gbɔ ɖɔɖɔɖo me yi (15-27)\n“Ðe Kustɔ ate ŋu atrɔ eƒe ŋutigbalẽa?” (23)\n13 Ale Yehowa gblɔ namee nye esi: “Yi nàɖaƒle aklalalidziblanu nàtsɔ abla ali dzi, ke mègadee tsi me o.” 2 Ale meyi ɖaƒle alidziblanu la abe ale si Yehowa gblɔe ene hetsɔ bla ali dzi. 3 Eye Yehowa ƒe gbe gava nam zi evelia be: 4 “Tsɔ alidziblanu si nèƒle si le ali na wò la nàyi Frat-tɔsisi la nu, eye nàɣlae ɖe agado me le afi ma.” 5 Ale meyi ɖaɣlae ɖe Frat nu, abe ale si Yehowa de se nam ene. 6 Ke le ŋkeke geɖe megbe la, Yehowa gblɔ nam be: “Tso nàyi Frat nu, eye nàtsɔ alidziblanu si mede se na wò be nàɣla ɖe afi ma la vɛ.” 7 Ale meyi Frat nu ɖaku alidziblanu la le teƒe si meɣlae ɖo, eye kpɔ ɖa, alidziblanu la nyunyɔ; meganyo na naneke o. 8 Eye Yehowa ƒe gbe va nam be: 9 “Ale Yehowa gblɔe nye esi, ‘Alea kee magblẽ Yuda ƒe dada kple Yerusalem ƒe dada vivivo la mee.+ 10 Dukɔ vɔ̃ɖi sia si gbe toɖoɖo nye nyawo,+ eye wole zɔzɔm le woƒe dzimesesẽ nu+ hedze mawu bubuwo yome, eye wosubɔ wo hede ta agu na wo la, hã azu abe alidziblanu sia si meganyo na naneke o la ene.’ 11 Yehowa be, ‘Elabena ale si ko ame tsɔa alidziblanu blaa ali dzii la, nenemae mebla Israel ƒe aƒe blibo la kple Yuda ƒe aƒe blibo la ɖe ɖokuinye ŋu ne woazu dukɔ,+ ŋkɔ,+ kafukafu kple atsyɔ̃ nam. Ke womeɖo tom o.’+ 12 “Eye nàgblɔ nya sia hã na wo be, ‘Ale Yehowa, Israel ƒe Mawu la, gblɔe nye esi: “Miku wain ɖe ze gã ɖe sia ɖe me wòayɔ.”’ Ke woaɖo eŋu na wò be, ‘Ðe míenya be ele be woaku wain ɖe ze gã ɖe sia ɖe me wòayɔ oa?’ 13 Ekema nàgblɔ na wo be, ‘Ale Yehowa gblɔe nye esi: “Kpɔ ɖa, matsɔ ahamumu ayɔ anyigba sia dzi nɔlawo katã,+ fia siwo bɔbɔ nɔ David ƒe fiazikpui dzi, nunɔlawo, nyagblɔɖilawo kple Yerusalem nɔlawo katã fũu.”’ 14 Yehowa be: “Maxlã wo ɖe wo nɔewo, fofowo kple viwo siaa.+ Nye dɔme matrɔ ɖe wo ŋu o, nyemase veve ɖe wo nu o, eye nyemakpɔ nublanui na wo agbe wo tsɔtsrɔ̃ o.”+ 15 Misee, eye miƒu to anyi. Miganɔ mia ɖokuiwo dom ɖe dzi o, elabena Yehowa ye ƒo nu. 16 Mitsɔ ŋutikɔkɔe na Yehowa mia Mawu laHafi wòava na viviti nado,Hafi miaƒe afɔwo nava nɔ nu klim le towo dzi le anyinutsyɔɣi. Mianɔ mɔ kpɔm na kekeli,Ke ana viviti nado;Eye wòana wòazu blukɔ tsiɖitsiɖi.+ 17 Ke ne miegbe esese la,Ekema mafa* avi le ɣaɣlaƒe le miaƒe dada ta. Mafa avi hehehe, eye nye ŋkuwo afa aɖatsi yoyoyo,+Elabena wokplɔ Yehowa ƒe lãha+ la yi aboyo me. 18 Gblɔ na fia la kple nyɔnufia*+ la be, ‘Mibɔbɔ nɔ teƒe si bɔbɔ ɖe anyi wuElabena miaƒe atsyɔ̃fiakuku la age le ta na mi.’ 19 Wotu anyieheduwo ƒe agbowo,* ale be ame aɖeke meʋua wo o. Woɖe aboyo Yuda blibo la, woɖe aboyoe keŋkeŋ.+ 20 Fɔ mo dzi nàkpɔ ame siwo tso dziehe gbɔna ɖa.+ Afi kae lãha si wotsɔ na wò, wò alẽha nyo la le?+ 21 Nya kae nàgblɔ ne wò tohehe laTso xɔlɔ̃ vevi siwo nèdze tso gɔmedzedzea me ke gbɔ?+ Ðe màse veve abe nyɔnu si le ku lém ene oa?+ 22 Eye ne ègblɔ le wò dzi me be, ‘Nu ka tae nu siawo dzɔ ɖe dzinye ɖo?’+ la, Nyae be wò vodada gbogboawo tae woklo avɔ le ŋuwò,+ Eye wò afɔkpodzi se veve vevie ɖo. 23 Ðe Kustɔ* ate ŋu atrɔ eƒe ŋutigbalẽa, alo ɖe lãklẽ ate ŋu atrɔ eƒe agbalẽ ŋɔtaŋɔta la?+ Ne woate ŋui la, ekema mi, ame siwo wofia nu vɔ̃ɖi wɔwɔ la,Miawo hã miate ŋu awɔ nu nyui. 24 Eya ta maka mi ahlẽ abe tsro si gbegbeya lɔ ɖe nu ene.+ 25 Yehowa be: “Esiae nye tɔwò gome si medzidze na wò,Elabena èŋlɔm be,+ eye nèɖoa dzi ɖe aʋatsokaka ŋu.+ 26 Eya ta maklo avɔ le ŋuwò akɔ ɖe mo na wò,Eye woakpɔ wò ŋukpeƒe,+ 27 Wò ahasiwɔwɔ,+ wò gbetete le fieŋufieŋu ta,Wò gbolowɔwɔ nyɔŋu* la hã adze. Mekpɔ wò ŋunyɔnuawo+ Le togbɛwo dzi kple gbe me siaa.Oo Yerusalem, baba na wò! Va se ɖe ɣekaɣie ŋuwò agbe kɔkɔ?”+\n^ Alo, “nye luʋɔ afa.”\n^ Alo, “aƒenɔ bubutɔ.”\n^ Alo, “Woɖe to ɖe anyieheduwo.”\n^ Alo, “Etiopiatɔ.”\n^ Alo, “ŋumakpemakpee.”


Gboti Si Woƒo Fi De La Nye Nufiame Tso Xɔse Ŋu | Yesu Ƒe Agbemeŋutinya\nYesu Zã Gboti Tsɔ Fia Nu Tso Xɔse Ŋu\nGBOTI SI YRƆ LA NYE NUFIAME TSO XƆSE ŊU\nWOTƆ GBE YESU LE AFI SI WÒKPƆ ŊUSẼ TSOE ŊU\nYesu dzo le Yerusalem le Dzoɖagbe ŋdɔ me hetrɔ yi Betania, si le Amitoa ƒe ɣedzeƒekpa dzi. Anɔ eme be etsi exɔlɔ̃awo, siwo nye Lazaro, Maria kple Marta ƒe me dɔ.\nFifia Nisan 11 lia ƒe ŋdi me ɖo. Yesu kple eƒe nusrɔ̃lawo gadze mɔ ake trɔ yina Yerusalem, eye emae anye zi mamlɛtɔ si wòayi gbedoxɔa me. Esiae nye eƒe dutoƒosubɔsubɔdɔa ƒe ŋkeke mamlɛtɔ hafi wòava ɖu Ŋutitotoŋkekenyuia, aɖo eƒe ku ƒe Ŋkuɖodzia anyi, eye emegbe woadrɔ̃ ʋɔnui ahawui.\nEsi wotso Betania hele Amitoa dzi zɔm yina Yerusalem la, Petro kpɔ ati si Yesu ƒo fi de le ŋkeke si va yi ƒe ŋdi me. Egblɔ be: “Rabi, kpɔ ɖa, gboti si nèƒo fi de la yrɔ!”—Marko 11:21.\nGake nu ka tae Yesu na atia yrɔ? Eɖe susu si tae la fia esi wògblɔ be: “Vavã mele egblɔm na mi be: Ne xɔse le mia si, eye mieke ɖi o la, menye nu si mewɔ gboti la ɖeɖe koe miawɔ o, ke boŋ ne miegblɔ na to sia be, ‘Ho nàyi aɖadze atsiaƒu me’ la, ava eme. Eye ne xɔse le mia si la, nu sia nu si miado gbe ɖa abia la, miaxɔe.” (Mateo 21:21, 22) Eƒe nya siawo nye gbetete ɖe nya si wògblɔ va yi be xɔse ate ŋu ana to naho la dzi.—Mateo 17:20.\nYesu to ale si wòna gbotia yrɔ dzi wɔ kpɔɖeŋu na ale si wòhiã be woaxɔ Mawu dzi ase. Egblɔ be: “Nu siwo katã miedoa gbe ɖa biana la, mixɔe se be miexɔ wo xoxo, ekema woasu mia si.” (Marko 11:24) Nufiame vevi kae nye esi wònye na Yesu yomedzelawo katã! Esia sɔ na eƒe apostoloawo koŋ le esi woava to dodokpɔ sesẽwo me kpuie ta. Gake ƒomedodo bubu hã le gbotia ƒe yɔyrɔ kpakple xɔse akuakua ƒe ame si nɔnɔ dome.\nIsrael dukɔa ɖi gboti sia si ƒe dzedzeme flua ame la. Dukɔ sia bla nu kple Mawu, eye le gotagome la, wodzena abe ame siwo léa eƒe Sea me ɖe asi ene. Gake dukɔa me tɔ akpa gãtɔ nye xɔsemanɔsitɔwo, eye wometsea ku nyuiwo o. Wogbe Mawu ƒe Vi la gɔ̃ hã! Eya ta esi Yesu na gboti matsekua yrɔ la, enɔ nu si ava do tso eme na dukɔ matseku sia si si xɔse mele o la ɖem fia.\nLe ɣeyiɣi kpui aɖe megbe la, Yesu kple eƒe nusrɔ̃lawo ɖo Yerusalem. Abe ale si Yesu lɔ̃a wɔwɔ ene la, ege ɖe gbedoxɔa me, eye wòde asi nufiafia me. Anye be le nu si Yesu wɔ gaɖɔlilawo le ŋkeke si do ŋgɔ dzi ta la, nunɔlawo ƒe tatɔwo kple dumegãwo biae se be: “Ŋusẽ kae nètsɔ wɔa nu siawo? Alo ame kae na ŋusẽ sia wò nètsɔ wɔa nu siawoe?”—Marko 11:28.\nYesu ɖo eŋu be: “Mabia nya ɖeka mi. Miɖo eŋu nam, ekema magblɔ ŋusẽ si metsɔ wɔa nu siawoe la na mi. Dziƒoe Yohanes ƒe amenyɔnyrɔ ɖe tsi me la tso loo alo amegbetɔwo gbɔe wòtso? Miɖo eŋu nam.” Fifia ele be eƒe tsitretsiɖeŋulawo naɖe wo ɖokui nu. Nunɔlawo kple dumegãawo de adaŋu le ale si woaɖo eŋu nɛ ŋu. Wogblɔ be: “Ne míegblɔ be, ‘Dziƒoe wòtso’ la, abia be, ‘Ekema nu ka tae miexɔ edzi se o?’ Evɔ atse meble mí míagblɔ be, ‘Amegbetɔwo gbɔe wòtso’ o.” Wonɔ nya sia dzakam le esi wonɔ vɔvɔ̃m na ameha la ta, “elabena wo katã wobua Yohanes be enye nyagblɔɖila ŋutɔŋutɔ.”—Marko 11:29-32.\nAme siwo nɔ tsitre tsim ɖe Yesu ŋu la mete ŋu kpɔ ŋuɖoɖo nyui aɖeke o. Eya ta woɖo eŋu be: “Míenya o.” Eye Yesu hã gblɔ na wo be: “Nye hã nyemagblɔ ŋusẽ si metsɔ wɔa nu siawoe la na mi o.”—Marko 11:33.\nNu kae ɖe dzesi le Nisan 11 lia ŋu?\nNufiame ka dzie Yesu he susu yi ku ɖe ati si wòna wòyrɔ la ŋu?\nAleke Yesu na ŋu kpe ame siwo bia nyae tso afi si wòkpɔ ŋusẽ tsoe la ŋu?


Mègana Amewo Ƒe Vodadawo Naɖia Nuwò O | Nusɔsrɔ̃\n“Miyi edzi . . . miatsɔ anɔ mia nɔewo kem faa.”—KOL. 3:13.\nHADZIDZI: 121, 75\nNu ka tae Mawu ƒe habɔbɔa le etɔxɛ?\nAleke Biblia ɖee fia be mía dometɔ aɖeke mede blibo o?\nNu kae míate ŋu awɔ tso míawo ŋutɔ kple ame bubuwo ƒe vodadawo ŋu?\n1, 2. Nya kae Biblia gblɔ ɖi ku ɖe Yehowa ƒe amewo ƒe dzidziɖedzi ŋu?\nYEHOWA subɔla wɔnuteƒe siwo le anyigba dzi nye habɔbɔ si le etɔxɛ. Woawoe nye eƒe Ðasefowo. Ele eme baa be wonye amegbetɔ madeblibowo eye vodada le wo ŋu ya. Ke hã, Mawu ƒe gbɔgbɔ kɔkɔea le mɔ fiam xexea me katã ƒe habɔbɔ sia wòle dzidzim ɖe edzi eye nuwo le edzi dzem na wo. Na míakpɔ mɔ siwo dzi Yehowa le eƒe amewo yram le dometɔ aɖewo ɖa.\n2 Esi ŋkeke mamlɛawo dze egɔme le ƒe 1914 me la, Mawu subɔla ʋɛ aɖewo koe nɔ anyigba dzi. Gake Yehowa yra ɖe woƒe gbeƒãɖeɖedɔa dzi. Esia wɔe be ame miliɔn geɖe srɔ̃ Biblia me nyateƒea heva zu Yehowa Ðasefowo. Yehowa gblɔ dzidziɖedzi sia ŋu nya ɖi ale: “Ame ʋɛwo azu akpe, eye ame suewo azu dukɔ sesẽ. Nye Yehowa ŋutɔ, mado tsɔtsɔe le ewɔɣi.” (Yes. 60:22) Edze ƒãa be nyagblɔɖi sia le eme vam le ŋkeke mamlɛ siawo me. Dukɔ geɖe li siwo me nɔlawo mesɔ gbɔ de Mawu subɔla vavã siwo li egbea ƒe xexlẽme nu o.\n3. Mɔ ka nue Mawu subɔlawo ɖe lɔlɔ̃ fia le?\n3 Le ɣeyiɣi siawo me la, Yehowa kpe ɖe eƒe amewo ŋu wole eƒe nɔnɔme vevitɔ, si nye lɔlɔ̃, ɖem fia geɖe wu. (1 Yoh. 4:8) Yesu srɔ̃ Mawu ƒe amelɔlɔ̃, eye wògblɔ na eyomedzelawo be: “Mele se yeye nam mi be mialɔ̃ mia nɔewo; . . . Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yoh. 13:34, 35) Eyomedzelawo ɖe lɔlɔ̃ sia fia wòdze ƒãa le ƒe siwo va yi me esime dukɔwo kpe aʋa hewu ame gbogbo aɖewo ŋɔdzitɔe. Le kpɔɖeŋu me, wowu ame miliɔn 55 sɔŋ le Xexemeʋa II ɖeɖe ko me. Gake Yehowa Ðasefowo meƒo wo ɖokuiwo ɖe ʋukɔkɔɖi mawo me o. (Xlẽ Mika 4:1, 3.) Esia na wo ŋu “kɔ tso amewo katã ƒe ʋu me.”—Dɔw. 20:26.\n4. Nu ka tae wòwɔ nuku be Yehowa ƒe amewo le dzidzim ɖe edzi?\n4 Mawu ƒe amewo le dzidzim ɖe edzi togbɔ be futɔ sẽŋu si nye Satana, ame si Biblia yɔ be “nuɖoanyi sia ƒe mawu,” tsi tre ɖe wo ŋu vevie hã. (2 Kor. 4:4) Ele ŋusẽ kpɔm ɖe xexe sia ƒe dunyahehawo kpakple nyakakamɔnuwo dzi. Gake mate ŋu atɔ te nya nyui gbeƒãɖeɖedɔa gbeɖe o. Esi Satana nyae be ɣeyiɣi vi aɖe koe susɔ na ye ta la, ele agbagba dzem be yeato mɔ vovovowo dzi atrɔ amewo ɖa tso subɔsubɔ vavãtɔ gbɔ.—Nyaɖ. 12:12.\nMÍAƑE NUTEƑEWƆWƆ ƑE DODOKPƆ\n5. Nu ka gbɔe wòtso be amewo wɔa nu wòvea mí ɣeaɖewoɣi? (Kpɔ foto si le nyati sia ƒe gɔmedzedze.)\n5 Kristo hamea tea gbe ɖe edzi be ele vevie ŋutɔ be míalɔ̃ Mawu kple mía haviwo. Nya ma tututue Yesu gblɔ esi wònɔ nya ŋu ɖom na ŋutsu aɖe si bia nyae tso sedede gãtɔ ŋu. Egblɔ nɛ be: “‘Lɔ̃ Yehowa wò Mawu kple wò dzi blibo kple wò luʋɔ blibo kpakple wò tamesusu blibo.’ Esiae nye sedede gãtɔ kple gbãtɔ. Evelia si ɖii lae nye esi: ‘Lɔ̃ hawòvi abe wò ŋutɔ ɖokuiwò ene.’” (Mat. 22:35-39) Gake Biblia na eme kɔ be, le Adam ƒe nu vɔ̃ si dome míenyi ta mía dometɔ aɖeke mede blibo o. (Xlẽ Romatɔwo 5:12, 19.) Eya ta edzɔna ɣeaɖewoɣi be hamea me tɔ aɖe agblɔ nya alo awɔ nu wòave mí kaɖikaɖi. Esia ate ŋu ado lɔlɔ̃ si le mía si na Yehowa kple eƒe amewo akpɔ. Nu kae nàwɔ le nɔnɔme ma me? Ðo ŋku edzi be Mawu subɔla wɔnuteƒe siwo nɔ anyi le blema dometɔ aɖewo gblɔ nya alo wɔ nu wòve ame bubuwo, eye míate ŋu asrɔ̃ nu vevi aɖewo tso nu si Biblia gblɔ le wo ŋu me.\nNe ɖe nènɔ Israel le Eli kple viawo ƒe ɣeyiɣia me la, anye ne nu kae nàwɔ? (Kpɔ memama 6)\n6. Nu ka tae míagblɔ be Eli mehe viawo o?\n6 Viŋutsu eve le Nunɔlagã Eli si siwo mebua Yehowa ƒe sewo ɖe nemi me o. Biblia gblɔ be: “Eli viwo nye ame vɔ̃ɖiwo; womedea bubu aɖeke Yehowa ŋu o.” (1 Sam. 2:12) Togbɔ be wo fofo wɔ akpa vevi aɖe le tadedeagu vavãtɔ dodo ɖe ŋgɔ me hã la, via eveawo nɔ nu vɔ̃ gãwo wɔm. Eli nya nu tso eŋu gake megbee na wo kple ŋkubiã o. Eya ta Mawu he to sesẽ aɖe na Eli ƒe ƒomea. (1 Sam. 3:10-14) Emegbe la, womegaɖe mɔ na eƒe dzidzimeviwo be woanye nunɔlagãwo o. Ne ɖe nènɔ anyi le Eli ƒe ŋkekea me la, aleke nàwɔ nui esime Eli menɔ nya gbem na viawo ɖe woƒe nu vɔ̃wo ta o? Ðe esia aɖia nuwò ale gbegbe be nàdzudzɔ Mawu subɔsubɔa?\n7. Nu vɔ̃ gã kae David wɔ, eye nu kae Mawu wɔ?\n7 Yehowa lɔ̃ David ŋutɔ, eye wònye ‘ŋutsu si ƒe nu dze eƒe dzi ŋu.’ (1 Sam. 13:13, 14; Dɔw. 13:22) Gake David va wɔ ahasi kple Bat-Seba, eye wòfɔ fu. Ɣemaɣi nyɔnua srɔ̃ Uriya nɔ aʋagbedzi. David ɖo du ɖe ŋutsua wòtrɔ gbɔ eye wòte kpɔ be yeana wòayi aƒe me aɖadɔ kple srɔ̃a Bat-Seba ne wòadze abe eyae do fua ene. Uriya gbe, eya ta David wɔ ɖoɖo wowui le aʋaa me. Mawu he to na David ɖe eƒe nu vɔ̃ sia ta, eye vɔ̃ gãwo va eya kple eƒemetɔwo dzi. (2 Sam. 12:9-12) Ke hã esi David zɔ le Yehowa Mawu ŋkume “le dzi dzadzɛ” me ta la, ekpɔ nublanui nɛ. (1 Fia. 9:4) Ne ɖe nènɔ Mawu ƒe amewo dome ɣemaɣi la, aleke nàwɔ nui? Ðe David ƒe nu vɔ̃a aɖia nuwòa?\n8. (a) Aleke apostolo Petro do kpo eƒe nyawo dzi wɔwɔ? (b) Nu ka tae Yehowa megbe Petro esi wòda vo o?\n8 Ame bubu si ŋu Biblia ƒo nu tsoe ye nye apostolo Petro. Togbɔ be Yesu ŋutɔe tia Petro wònye eƒe apostoloawo dometɔ ɖeka hã la, egblɔ nya alo wɔ nanewo siwo va te ɖe edzi emegbe. Le kpɔɖeŋu me, Petro gblɔ be ne ame susɔeawo katã gblẽ Yesu ɖi hã, ye ya yemagblẽe ɖi akpɔ o. (Marko 14:27-31, 50) Gake esi wolé Yesu la, apostoloawo katã sí gblẽe ɖi, Petro hã le eme! Petro gbe enuenu gɔ̃ hã be yemedze si Yesu o. (Marko 14:53, 54, 66-72) Gake ‘kukuɖelaa, womewunɛ o.’ Petro se veve ɖe nu si wòwɔ ta, eya ta Yehowa megbee o. Ne ɖe nènɔ nusrɔ̃lawo dome ɣemaɣi la, ɖe nàɖe mɔ Petro ƒe nuwɔnaa nagblẽ wò nuteƒewɔwɔ na Yehowa mea?\n9. Nu ka tae nèka ɖe edzi be Mawu wɔa nu dzɔdzɔe ɣesiaɣi?\n9 Ame siwo wɔ nu wòve ame bubuwo ƒe kpɔɖeŋu ʋɛ aɖewo koe nye esiawo. Blema kple egbegbe kpɔɖeŋu bubu geɖewo gali. Edzɔ be Yehowa subɔla aɖewo wɔ nu vɔ̃ siwo gblẽ nu le nɔvi bubuwo ŋu. Anye ne aleke nàwɔ nui? Ðe nàna woƒe vodadawo naɖia nuwò ale gbegbe be nàgblẽ Yehowa kple eƒe amewo, hekpe ɖe miaƒe hamea me tɔwo ŋu, ɖia? Alo ɖe nàkpɔe adze sii be Yehowa nye nublanuikpɔla eye wòle dzi gbɔm ɖi na nu gbegblẽ wɔlaa be wòatrɔ dzi mea? Gake ɣeaɖewoɣi la, ame siwo wɔ nu vɔ̃ gãwo dometɔ aɖewo gbea dzimetɔtrɔ. Ðe nàka ɖe edzi be Yehowa nya esia eye wòakpɔ nyaa gbɔ le ɣeyiɣi nyuitɔ dzi, eye ne ehiã la, ana woaɖe amea le hamea me gɔ̃ hã? Èxɔe se be Yehowa wɔa nu si sɔ hele dzɔdzɔe ɣesiaɣia?\nYI EDZI NÀWƆ NUTEƑE\n10. Aleke Yesu bu Yuda Iskariot kple Petro ƒe vodadawo?\n10 Biblia ƒo nu tso Mawu subɔla geɖe siwo yi edzi wɔ nuteƒe na Yehowa kple eƒe amewo togbɔ be ame bubuwo nɔ vodada gãwo wɔm hã la ŋu. Le kpɔɖeŋu me, Yesu do gbe ɖa na Fofoa zã bliboa hafi tia eƒe apostolowo 12-awo. Yuda Iskariot hã nye wo dometɔ ɖeka. Gake esi Yuda dee asi emegbe la, mena esia de tɔtɔ eya kple Fofoa Yehowa dome o. Nenema kee esi Petro gbe nu le Yesu gbɔ la, mena wòɖia enu o. (Luka 6:12-16; 22:2-6, 31, 32) Yesu nya be nusrɔ̃la mawo ƒe nuwɔna menye Yehowa alo eƒe amewo ƒe vodada o, elabe ‘agbeli dzekpolo metso ɖaɖa gbɔ o.’ Eya ta Yesu yi edzi wɔ nuteƒe togbɔ be eyomedzela mawo ƒe nuwɔna te ɖe edzi hã. Yehowa ɖo eteƒe na Yesu ale be wòfɔe ɖe tsitre tso ame kukuwo dome hena mɔnukpɔkpɔe be wòazu Dziƒofiaɖuƒea ƒe Fia.—Mat. 28:7, 18-20.\n11. Nya kae Biblia gblɔ ɖi le Yehowa subɔla siwo li egbea ŋu?\n11 Yesu ƒe kpɔɖeŋua fia mí be ele be míawɔ nuteƒe na Yehowa kple eƒe amewo, eye susu nyuiwo li siwo tae míawɔ esia ɖo. Nu siwo gbegbe wɔm Yehowa le to esubɔlawo dzi le ŋkeke mamlɛ siawo me la wɔ nuku ŋutɔ. Ƒuƒoƒo bubu aɖeke megali si le nyateƒea fiam amewo le xexe bliboa me o, elabena Yehowa mele megbe na wo o; eƒe ame siwo wɔ ɖeka koe wòle mɔ fiamee. Mawu gblɔ nɔnɔme si me eƒe amewo le egbea ɖi le Yesaya 65:14 be: “Kpɔ ɖa! Nye subɔlawo atso aseye le dzi ƒe dzidzɔkpɔkpɔ ta.”\n12. Aleke wòle be míawɔ nui ne mía nɔviwo wɔ vodada?\n12 Esi Yehowa le mɔ fiam esubɔlawo ta la, wole dɔ nyuiwo wɔm, si na wole dzidzɔ kpɔm. Gake Satana ƒe xexea ya le konyi fam le esi nuwo mele yiyim nyuie na wo o ta. Eya ta nunya manɔ eme kura be míabu fɔ Yehowa alo eƒe habɔbɔa ɖe vodada siwo Mawu subɔla ʋɛ aɖewo wɔna ta o. Ke boŋ ele be míayi edzi awɔ nuteƒe na Yehowa, alé eƒe ɖoɖowo me ɖe asi, eye míasrɔ̃ ale si míabu amewo ƒe vodada ahawɔ nu ɖe wo ŋu le mɔ nyuitɔ nu.\n13, 14. (a) Nu ka tae wòle be míagbɔ dzi ɖi na mía nɔewo? (b) Ŋugbedodo ka dzie wòanyo be míaɖo ŋkui?\n13 Ekema aleke nàwɔ nui ne edzɔ be Mawu subɔla aɖe gblɔ nya alo wɔ nu wòte ɖe dziwò? Biblia ƒe aɖaŋuɖoɖo nyui aɖee nye esi: “Mègayɔ ɖe dzikudodo ŋu o, elabena bometsilawo ƒe akɔtae dziku nɔna.” (Nyagb. 7:9) Ele be míaɖo ŋui be mí katã míete ɖa le blibodede si nɔ Eden-bɔa me la gbɔ ƒe 6,000 sɔŋ ye nye esia. ‘Tre eve nɔ tɔ ŋgɔ megbea ŋuikaka o.’ Eya ta ele be míakpɔ mɔ be mía nɔvi aɖe adze agɔ le mía dzi godoo. Mele be míana woƒe vodadawo naxɔ dzidzɔ si kpɔm míele le Mawu subɔsubɔ me le ŋkeke mamlɛ siawo me la le mía si o. Esi ganyra wue nye be míana amewo ƒe vodada naɖia mía nu ale gbegbe be míadzo le Yehowa ƒe habɔbɔa me. Ne edzɔ alea pɛ, ke mɔnukpɔkpɔ si su mía si be míawɔ Mawu ƒe lɔlɔ̃nu kpakple agbe mavɔ nɔnɔ le Mawu ƒe xexe yeyea me siaa abu ɖe mí!\n14 Nu si akpe ɖe mía ŋu míayi edzi anɔ dzidzɔ kpɔm ahalé míaƒe mɔkpɔkpɔ me ɖe asie nye be míaɖo ŋku Yehowa ƒe ŋugbedodo fakɔname sia dzi: “Kpɔ ɖa, mele dziƒo yeye kple anyigba yeye wɔm; eye tsãnuwo magava susu me na ame, alo ava ame ƒe dzi me o.” (Yes. 65:17; 2 Pet. 3:13) Mègaɖe mɔ amewo ƒe vodada naɖia nuwò ale be yayra nyui mawo nato ŋuwò o.\n15. Nu kae Yesu be míawɔ ne amewo dze agɔ le mía dzi?\n15 Gake esi míeɖo xexe yeyea me haɖe o ta la, ele vevie be míabu aɖaŋu siwo Mawu ɖo ku ɖe ale si míakpɔ nyawo gbɔe ne ame aɖe gblɔ nya alo wɔ nane wòve mí ŋu. Le kpɔɖeŋu me, Yesu gblɔ be: “Ne mietsɔa amewo ƒe vodadawo kea wo la, ekema mia Fofo si le dziƒo hã atsɔ ake mi; ke ne mietsɔa amewo ƒe vodadawo kea wo o la, mia Fofo hã matsɔ miaƒe vodadawo ake mi o.” Ðo ŋku edzi hã be, esi Petro bia be ɖe míatsɔ amewo ƒe nu vɔ̃ ake wo “va se ɖe zi adre” mahã la, Yesu ɖo eŋu nɛ be: “Nyemegblɔ na wò be va se ɖe zi adre o, ke boŋ va se ɖe zi blaadre vɔ adre.” Edze ƒãa be Yesu di be míalɔ̃ faa atsɔ ake amewo ɣesiaɣi. Mele be wòasesẽ na mí be míatsɔ ake tso dzi me ke o.—Mat. 6:14, 15; 18:21, 22.\n16. Kpɔɖeŋu nyui kae Yosef ɖo ɖi?\n16 Yosef, si nye Rahel vi gbãtɔ si wòdzi na Yakob, ɖo nu si míawɔ ne amewo da vo ɖe mía ŋu ƒe kpɔɖeŋu nyui ɖi. Yosef tɔvi ewoawo nɔ ŋu ʋãmee le esi wo fofo lɔ̃nɛ wu ta. Esia na wotsɔe dzra wòzu kluvi. Le ƒe gbogbo aɖe megbe la, dɔ nyui siwo Yosef wɔ le Egipte na wòva zu ŋusẽtɔ evelia le dukɔa me. Esi dɔ to le nutoa me la, Yosef tɔviwo va be yewoaƒle nuɖuɖu le Egipte, gake womekpɔe dze sii o. Anye ne Yosef ate ŋu azã eƒe ŋusẽ atsɔ aɖo nu si nɔviawo wɔ ɖe eŋu teƒe na wo hafi. Gake mewɔe o; edo nɔviawo kpɔ be yeanya ne wotrɔ. Esi Yosef kpɔe be ye nɔviwo trɔ vavã la, eɖe eɖokui fia wo. Emegbe egblɔ na wo be: “Migavɔ̃ o. Manɔ nuɖuɖu nam mia kple mia viwo.” Biblia me nuŋlɔɖia gblɔ kpee be: “Ale wòfa akɔ na wo, eye wòde dzi ƒo na wo.”—1 Mose 50:21.\n17. Nu kae nàwɔ ne amewo da vo ɖe ŋuwò?\n17 Ðo ŋku edzi be mí katã agba ɖeka me ko míele. Míawo hã míedzea agɔ le amewo dzi. Ne edzɔ ɖe dziwò alea la, Biblia ƒe mɔfiamea ye nye be, nàyi ame si dzi nèdze agɔ le la gbɔ ahadze agbagba be nàdzra wò kplii dome ɖo. (Xlẽ Mateo 5:23, 24.) Evivia mía nu ne amewo melé nu si míewɔ ɖe wo ŋu me ɖe asi kpaɖii o, eya ta mele be míawo hã míawɔe nenema o. Wode dzi ƒo na mí le Kolosetɔwo 3:13 be: “Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. Ale si ko Yehowa tsɔ ke mi faa la, miawo hã miwɔ nenema ke.” Eye 1 Korintotɔwo 13:5 gblɔ be, Kristotɔ si lɔ̃a ame “meléa vɔ̃ siwo wowɔ ɖe eŋu la ɖi o.” Ne míetsɔ kea amewo faa la, Yehowa hã atsɔ ake mí. Eya ta mina mí Kristotɔwo katã míakpɔ nublanui na ame siwo da vo ɖe mía ŋu, abe ale si mía Fofo la hã wɔnɛ na mí ene.—Xlẽ Psalmo 103:12-14.


Nya Kae Biblia Gblɔ Tso Easter (Pâques) Ŋu? | Biblia Me Biabiawo\nGBE BUBU Afrikaans Albanian Amerika Tokunɔgbe Arabic Arabic (Lebanon) Armenian Assamese Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Irish Italian Italy Tokunɔgbe Japanese Kachin Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Korean Latvian Lingala Lithuanian Low German Luganda Luo Luvale Luxembourgian Macedonian Malagasy Malay Malayalam Maltese Mambwe-Lungu Moore Myanmar Ndebele (Zimbabwe) Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Romania Tokunɔgbe Romanian Russian Réunion Creole Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tiv Tsonga Turkish Turkmen Tzotzil Ukrainian Umbundu Urdu Valencian Vietnamese Welsh Wolof Xhosa Yoruba Zulu\nEaster (Pâques) metso Biblia me o. Gake ne èlé ŋku ɖe azã sia ƒe ŋutinya ŋu nyuie la àde dzesi gɔmesese si le azã sia si. Wotui ɖe blemavidzidzi ƒe kɔnu aɖe dzi. Lé ŋku ɖe nya siwo gbɔna ŋu.\nŊkɔa: Numekugbalẽ si nye Encyclopædia Britannica gblɔ be: “Míenya Eŋlisigbe me ŋkɔ si nye Easter ƒe dzɔtsoƒe tututu o; Anglo-Saxontɔwo ƒe mawununɔla Venerable Bede si nɔ anyi le ƒe 700 mee ɖe ŋkɔ sia tso Anglo-Saxontɔwo ƒe adamemawunɔ Eostre ƒe ŋkɔ me.” Ame bubuwo gblɔna be azã sia do ƒome kple Foiniketɔwo ƒe vidzidzimawunɔ Astarte si Babiloniatɔwo ya yɔna be Ishtar.\nNukpui, Fɔmizi: Esiawo nye vidzidzi ƒe dzesi “siwo dzɔ tso Europatɔwo kple Asiatɔwo ƒe blemakɔnuwo kple dzesi siwo wowɔna le trɔ̃zã siwo woɖuna le adame me la me.”—Encyclopædia Britannica.\nAzi: Nyagɔmeɖegbalẽ aɖe gblɔ be Easter-zi siwo wosusu be Easter-fɔmiziwo hena vanɛ didi “menye ɖeviwo ƒe fefe dzro ko o, ke boŋ vidzidzikɔnu siwo wowɔna le blema dzi yiyie.” (Funk & Wagnalls Standard Dictionary of Folklore, Mythology and Legend) Le dukɔ aɖewo me la, amewo susui be Easter-zi siwo wosi aŋɔ na nyuie “ate ŋu ahe dzidzɔkpɔkpɔ, nudzedziname, lãmesẽ kple takpɔkpɔ vɛ na ame nukutɔe.”—Traditional Festivals.\nEaster-wu yeyewo: “Wobui be enye amemabumabu kple dzɔgbe vɔ̃e be woanɔ awu xoxowo me ado gbe na Scandinaviatɔwo ƒe Adamemawunɔ alo Eastre.”—The Giant Book of Superstitions.\nƔe ƒe dzedze ƒe sɔlemewɔwɔ: Wogblɔ be kɔnu sia do ka kple blemaɣesubɔlawo ƒe kɔnu siwo “wowɔna le adame tsɔ doa dzaa na ɣe la kple eƒe ŋusẽ gã la be wòana agbe yeye nu miemiewo katã.”—Celebrations—The Complete Book of American Holidays.\nAgbalẽ si nye The American Book of Days ɖɔ Easter ƒe dzɔtsoƒe wòsɔ nyuie be: “Ðikeke mele eme o be le Sɔlemeha ƒe gɔmedzedze la, eda asi ɖe blematrɔ̃subɔsubɔ ƒe kɔnuwo dzi eye wòtsɔ Kristotɔwo ƒe gɔmesese na wo.”\nBiblia xlɔ̃ nu mí tso tadede agu na Mawu to kɔnyinyi kple kɔnu siwo medzea eŋu o dzi la ŋu. (Marko 7:6-8) Eye 2 Korintotɔwo 6:17 gblɔ be: “‘Miɖe mia ɖokui ɖa,’ Yehowa ye gblɔe, ‘eye midzudzɔ asikaka nu makɔmakɔ la ŋu.’” Easter nye trɔzã, eye ele be ame siwo di be yewoadze Mawu ŋu la natsrii.\nŊkekenyuiwo Kple Azãɖuɖuwo Biblia Me Biabiawo Ƒe Ŋuɖoɖowo\nƑe sia ƒea, ame miliɔn geɖe ƒoa ƒu ɖoa ŋku Yesu ƒe kua dzi. Míele wò kpem dzidzɔtɔe be nàva srɔ̃ nu tso ale si wɔna vevi sia ka wòe ŋu.\nAme geɖewo bua Easter be enye Kristotɔwo ƒe azã. Nu ka tae Yehowa Ðasefowo meɖunɛ o?\nƉoe Ɖe Amewo Ɖoe Ɖe Amewo Nya Kae Biblia Gblɔ Tso Easter (Pâques) Ŋu?


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n“Mikafu Yehowa Zebaot, elabena Yehowa ƒe dɔme nyo.”—YEREMYA 33:11.\n1. Nukae ʋãa mí be míakafu Mawu ɖe eƒe dɔmenyonyo ta?\nYEHOWA MAWU nyo le goawo katã me. Nyagblɔɖila Zaxarya gblɔ be: ‘Aleke wòhenyo ale!’ (Zaxarya 9:17) Nyateƒee dɔmenyonyo dze le nusiwo katã Mawu wɔ tsɔ dzra anyigba dzi ɖo hena míaƒe dzidzɔkpɔkpɔ me. (Mose I, 1:31) Míate ŋu ase se gbogbo wɔnuku siwo katã Mawu tsɔ wɔ xexeame katã gɔme akpɔ gbeɖe o. (Nyagblɔla 3:11; 8:17) Gake sue si míenya la ʋãa mí be míakafui ɖe eƒe dɔmenyonyo ta.\n2. Aleke nàɖe dɔmenyonyo gɔmee?\n2 Nukae nye dɔmenyonyo? Enye agbenyuinɔnɔ deŋgɔ, alo nyuiwɔwɔ. Ke hã ebia nu geɖe wu nu gbegblẽ mawɔmawɔ ko. Dɔmenyonyo si nye gbɔgbɔa ƒe kutsetse la nye nɔnɔme si woɖena fiana to nunyuiwɔwɔ me. (Galatiatɔwo 5:22, 23) Míeɖea dɔmenyonyo fiana ne míewɔ nu nyuiwo kple nusiwo aɖe vi na amewo. Le nuɖoanyi sia me la, nusiwo wobua nu nyui le teƒe aɖewo nye nu gbegblẽ le teƒe bubuwo. Gake hafi míate ŋu anɔ ŋutifafa kple dzidzɔ me la, ele be nunyuiwɔwɔ ƒe dzidzenu ɖeka nanɔ anyi. Amekae dze aɖo dzidzenu sia anyi?\n3. Nukae nya si le Mose I, 2:16, 17 fia ku ɖe nyuiwɔwɔ ƒe dzidzenu ŋu?\n3 Mawue ɖoa nyuiwɔwɔ ƒe dzidzenu anyi. Le amegbetɔ ƒe ŋutinya ƒe gɔmedzedze la, Yehowae nye amesi de se na ame gbãtɔ be: “Ðu abɔmetiawo katã ƒe tsetse faa; ke ati, si na wodzea si nyui kple vɔ̃ la, megaɖu eya ƒe tsetse aɖeke o; gbesigbe naɖu eƒe ɖe, ku ke naku.” (Mose I, 2:16, 17) Ẽ, ele na amegbetɔwo be woaɖo ŋu ɖe wo Wɔla ŋu be wòafia nusi nye nyui kple vɔ̃ wo.\nDɔmenyonyo si Womedze Na O Ðeɖefia\n4. Nukae Mawu wɔ na ameƒomea tso esime Adam wɔ nuvɔ̃?\n4 Ameƒomea ƒe mɔkpɔkpɔ na dzidzɔkpɔkpɔ mavɔ le blibodede me ɖo afɔku me esime Adam wɔ nuvɔ̃ eye melɔ̃ ɖe ŋusẽ si le Mawu si be wòaɖo nyuiwɔwɔ ƒe dzidzenu ɖi la dzi o. (Mose I, 3:1-6) Gake hafi woadzi Adam ƒe dzidzimevi siwo nyi nuvɔ̃ dome la, Mawu do ŋgɔ gblɔ Dzidzimevi deblibo aɖe ƒe vava ɖi. Le nyateƒe me la, Satana Abosam, si nye “Da xoxo” lae Yehowa wɔnɛ esi wògblɔ be: “Made adikã mia kple nyɔnu la dome, wò dzidzime kple nyɔnu la ƒe dzidzime dome, eya la agbã ta na wò, eye wò la, àɖu afɔkpodzi nɛ.” (Nyaɖeɖefia 12:9; Mose I, 3:15) Yehowa ƒe tameɖoɖoe nye be yeaɖe ameƒomea si wɔ nuvɔ̃ la. Nyateƒee, le dɔmenyonyo si míedze na o ɖeɖefia me la, Yehowa wɔ xɔxɔ ƒe mɔnuɖoɖo sia na amesiwo xɔa Via lɔlɔ̃a ƒe tafevɔsa la dzi sena.—Mateo 20:28; Romatɔwo 5:8, 12.\n5. Togbɔ be míenyi dzimesusu vɔ̃ɖi ƒe dome hã la, nukatae míate ŋu aɖe nyuiwɔwɔ afia vaseɖe afi aɖe?\n5 Nyateƒee, míenyi dzimesusu vɔ̃ɖi ƒe dome le Adam ƒe nuvɔ̃wɔwɔ ta. (Mose I, 8:21) Dzidzɔtɔe la, Yehowa kpena ɖe mía ŋu be míate ŋu aɖe nyuiwɔwɔ afia vaseɖe afi aɖe. Ne míeyi edzi srɔ̃ nu tso eƒe ŋɔŋlɔ kɔkɔe xɔasia me la, menye ɖe ‘wòana nunya mí hena agbexɔxɔ’ eye ‘wòadzra mí ɖo na dɔ nyui sia dɔ nyui wɔwɔ’ ko o, ke ekpena ɖe mía ŋu hã be míawɔ nusi nyo le eƒe ŋku me. (Timoteo II, 3:14-17) Gake hafi Ŋɔŋlɔawo me nuxlɔ̃ame naɖe vi na mí eye míaɖe dɔmenyonyo afia la, ele be nɔnɔme si nɔ hakpala la si nanɔ mía si, amesi dzi ha be: “[Yehowa] wò dɔme nyo, eye nèwɔa nu nyui, fia wò ɖoɖowom.”—Psalmo 119:68.\nWokafu Yehowa ƒe Dɔmenyonyo\n6. Esi Fia Dawid na wotsɔ nubablaɖakaa va Yerusalem megbe la, nya kawoe dze le ha si Lewi-viwo dzi me?\n6 Blema Israel-fia Dawid kpɔ Mawu ƒe dɔmenyonyo dze sii eye wòdi Eƒe mɔfiame. Dawid gblɔ be: “Yehowa ƒe dɔme nyo, eye wòwɔa nuteƒe, elabena efiaa mɔ nuvɔ̃wɔlawo.” (Psalmo 25:8) Sedede vevi ewo le Mawu ƒe mɔfiame siwo wòtsɔ na Israel-viwo me—si nye Se Ewoawo—siwo woŋlɔ ɖe kpe gbadza eve dzi hedzra ɖo ɖe aɖaka kɔkɔe si woyɔna be nubablaɖaka me. Esi Dawid na wotsɔ Aɖakaa va Israel ƒe dugã si nye Yerusalem me la, Lewi-viwo dzi ha aɖe si me nya siawo dze le be: “Mida akpe na Yehowa, elabena eƒe dɔme nyo, eye eƒe amenuveve li tegbee.” (Kronika I, 16:34, 37-41) Dzidzɔ ka gbegbe wòanye be woase nya mawo tso Lewi-viwo ƒe hadzihawo nu!\n7. Nukae dzɔ esime wokɔ aɖakaa va Kɔkɔeƒewo ƒe Kɔkɔeƒea kple le Salomo ƒe gbedoxɔ ŋu kɔkɔ gbedodoɖa megbe?\n7 Kafukafunya siawo kee wogblɔ esime wonɔ Yehowa ƒe gbedoxɔ si Dawid ƒe vi Salomo tu la ŋu kɔm. Esi wokɔ nubablaɖakaa yi Kɔkɔeƒewo ƒe Kɔkɔeƒe le gbedoxɔ yeye si wotu me megbe la, Lewi-viwo dzi ha kafu Yehowa be, “eƒe dɔme nyo eye eƒe amenuveve li tegbee.” Ɣemaɣi alilikpowo yɔ gbedoxɔa nukutɔe si fia be Yehowa ƒe ŋutikɔkɔe nɔ afima. (Kronika II, 5:13, 14) Le Salomo ƒe gbedoxɔ ŋu kɔkɔ gbedodoɖaa megbe la, “dzo tso dziƒo va fiã numevɔsa kple akpedavɔsawo.” Esi “Israel-viwo katã kpɔ” nusia la, “wobɔbɔ hede ta agu ɖe kpe nyigba la dzi, eye wodo gbe ɖa heda akpe na Yehowa, elabena eƒe dɔme nyo, eye eƒe amenuveve li tegbee.” (Kronika II, 7:1-3) Le ŋkeke 14 ƒe azãɖuɖu megbe la, Israel-viwo trɔ yi woƒe aƒewo me kple “dzidzɔ, eye woƒe dzi dze eme le nu nyui, si Yehowa wɔ na Dawid kple Salomo kpakple eƒe dukɔ Israel la ŋuti.”—Kronika II, 7:10.\n8, 9. (a) Togbɔ be Israel-viwo kafu Yehowa ɖe eƒe dɔmenyonyo ta hã la, afɔ kae wova ɖe mlɔeba? (b) Nya kae wogblɔ ɖi ɖe Yerusalem ŋu to Yeremya dzi, eye aleke nyagblɔɖia va emee?\n8 Nublanuitɔe la, Israel-viwo meyi dzi nɔ agbe ɖe woƒe kafukafuha si wodzi na Mawu nu o. Ɣeyiɣi aɖe megbe la, ‘nuyiwo ko Yuda tsɔ de bubu Yehowa ŋui.’ (Yesaya 29:13) Le esi teƒe be woawɔ ɖe Mawu ƒe dzidzenu siwo ku ɖe nyuiwɔwɔ ŋu dzi la, wova te nuvɔ̃wɔwɔ boŋ. Eye nukawoe nye nuvɔ̃ siwo wowɔ? Wosubɔ trɔ̃wo, wonɔ agbe gbegblẽ, wotafa ame dahewo, hewɔ nuvɔ̃ gã bubuwo! Esia na wotsrɔ̃ Yerusalem eye wokplɔ Yudatɔwo yi aboyome le Babilon le ƒe 607 D.M.Ŋ.\n9 Aleae Mawu he to na eƒe amewoe. Gake eto eƒe nyagblɔɖila Yeremya dzi gblɔe ɖi be woagase amewo ƒe gbe le Yerusalem woanɔ gbɔgblɔm be: “Mikafu Yehowa Zebaot, elabena Yehowa ƒe dɔme nyo eye eƒe amenuveve li tegbee!” (Yeremya 33:10, 11) Eye alea tututu wòva emee. Le anyigbaa ƒe aƒedozuzu ƒe 70 megbe, le ƒe 537 D.M.Ŋ. la, Yudatɔwo ƒe ame susɔe aɖewo trɔ gbɔ va Yerusalem. (Yeremya 25:11; Daniel 9:1, 2) Wogbugbɔ vɔsamlekpuia ɖi ɖe Moria-toa dzi afisi gbedoxɔa nɔ eye wogadze vɔsasa gɔme ake. Woɖo gbedoxɔa ƒe gɔmeɖoanyi le woƒe tɔtrɔgbɔ ƒe ƒe evelia me. Aseyetsoɣi ka gbegbe wòanye! Ezra gblɔ be: “Esi xɔtulawo ɖo gbedoxɔa gɔme anyi la, nunɔlawo le woƒe awu me tsi tre ɖi, eye wotsɔ kpẽwo ɖe asi, eye Lewi-vi, siwo nye Asaf viwo la, tsɔ gakogoe ɖe asi, ne woakafu Yehowa, abe alesi Israel-fia Dawid ɖo ene. Wodzi kafukafuha kple akpedaha na Yehowa be: Eƒe dɔme nyo, eye eƒe amenuveve li tegbee ɖe Israel dzi.”—Ezra 3:10, 11.\n10. Nyagbɔgblɔ tɔxɛ kawoe wotsɔ dze Psalmo 118 gɔme gatsɔ wu enui?\n10 Yehowa kafukafu ɖe eƒe dɔmenyonyo ta alea tɔgbe dze le psalmo geɖe me. Esiawo ƒe ɖe enye Psalmo 118, si Israel aƒekɔwo dzina tsɔ ƒoa Ŋutitotoŋkekenyuia tae. Psalmo ma dze egɔme hewu enu kple nya siawo be: “Mida akpe na Yehowa, elabena eƒe dɔme nyo, eye eƒe amenuveve li tegbee.” (Psalmo 118:1, 29) Anɔ eme be esiae nye kafukafuha susɔea si Yesu Kristo dzi kple eƒe apostolo wɔnuteƒeawo le zã si do ŋgɔ na eƒe ku le ƒe 33 M.Ŋ. me.—Mateo 26:30.\n“Meɖe Kuku, Na Makpɔ Wò Ŋutikɔkɔe”\n11, 12. Esi Mose kpɔ Mawu ƒe ŋutikɔkɔe ƒe keklẽ sue aɖe la, gbeƒãɖeɖe kae wòse?\n11 Woƒo nu tso ɖekawɔwɔ si le Yehowa ƒe dɔmenyonyo kple eƒe amenuveve dome ŋu zi gbãtɔ ƒe alafa geɖe do ŋgɔ na Ezra ŋɔli. Le Israel-viwo ƒe sikanyivi subɔsubɔ le gbeadzi kple tohehe na wo megbe kpuie la, Mose ɖe kuku na Yehowa be: “Meɖe kuku, na makpɔ wò ŋutikɔkɔe.” Esi Yehowa nya be Mose mate ŋu akpɔ Ye aganɔ agbe o ta la, egblɔ be: “Mana nye atsyɔ̃ɖoɖo blibo la nato ŋkuwò me ayi.”—Mose II, 33:13-20.\n12 Le ŋkeke si kplɔe ɖo le Sinai-toa dzi la, Yehowa ƒe ŋutikɔkɔe to Mose ŋkume va yi. Ɣemaɣi la, Mose kpɔ Mawu ƒe ŋutikɔkɔe ƒe keklẽ sue aɖe ko eye wòse eƒe gbeƒãɖeɖe si gblɔ be: “Yehowa, Yehowa, nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ, amesi dzra amenuveve ɖo na ame akpe nanewo, eye wòtsɔa vodada, dzidada, kple nuvɔ̃ kena; ke megbea tohehe o, boŋ etua fofowo ƒe vodada ŋuti fe na viwo kple wo viwo ƒe viwo, vaseɖe dzidzime etɔ̃lia kple enelia dzi.” (Mose II, 34:6, 7) Nya siawo ɖee fia be Mawu ƒe dɔmenyonyo do ƒome kple eƒe amenuveve kpakple eƒe amenyenye bubuwo. Nusiawo me dzodzro akpe ɖe mía ŋu míaɖe dɔmenyonyo afia. Gbã la mina míade ŋugble le nɔnɔme si woyɔ zi gbɔ zi eve le gbeƒãɖeɖe wɔnuku sia si ku ɖe Mawu ƒe nyuiwɔwɔ ŋu me la ŋuti.\n‘Mawu, Amesi ƒe Amenuveve Sɔ Gbɔ’\n13. Le Mawu ƒe nɔnɔme nyui siwo ƒe gbeƒã woɖe me la, nɔnɔme kae woyɔ zi eve sɔŋ, eye nukatae esia sɔ?\n13 “Yehowa, . . . Mawu [si] . . . ƒe amenuveve . . . sɔ gbɔ, amesi dzra amenuveve ɖo na ame akpe nanewo.” Hebrigbe me nya si gɔme woɖe be “amenuveve” la gafia “nuteƒewɔwɔ ƒe lɔlɔ̃.” Esia ɖeka koe nye nɔnɔme si woyɔ le Eŋlisigbe me zi gbɔ zi eve le Mawu ƒe nya si woɖe gbeƒãe na Mose me. Aleke wòsɔe nye si, elabena Yehowa ƒe nɔnɔme vevitɔe nye lɔlɔ̃! (Yohanes I, 4:8) Nya nyanyɛ si wotsɔ kafua Yehowa be “elabena eƒe dɔme nyo eye eƒe amenuveve li tegbee” la tea gbe ɖe eƒe nɔnɔme sia dzi.\n14. Amekawo koŋue Mawu ƒe dɔmenyonyo kple amenuveve ɖea vi na?\n14 Yehowa ƒe dɔmenyonyo ɖeɖefia aɖee nye be eƒe “amenuveve sɔ gbɔ.” Esia dzena koŋ le beléle tɔxɛ si wòtsɔ naa esubɔla amegbetɔ wɔnuteƒe siwo ɖe adzɔgbe nɛ me. (Petro I, 5:6, 7) Yehowa ƒe Ðasefowo ate ŋu agblɔe kple kakaɖedzi be ‘edzraa amenuveve ɖo’ na amesiwo lɔ̃nɛ hesubɔnɛ. (Mose II, 20:6) Dzɔdzɔme Israel-dukɔa megava kpɔ Yehowa ƒe amenuveve alo nuteƒewɔwɔ ƒe lɔlɔ̃ o, elabena wogbe Via. Gake Mawu ƒe dɔmenyonyo kple nuteƒewɔwɔ ƒe lɔlɔ̃ si le Kristotɔ wɔnuteƒe siwo tso dukɔ ɖesiaɖe me dzi la, anɔ anyi tegbee.—Yohanes 3:36.\nYehowa—Nublanuikpɔla Kple Ameŋubula\n15. (a) Nya kawoe wotsɔ dze gbeƒãɖeɖe si Mose se le Sinai- toa dzi gɔmee? (b) Nukawoe nublanuikpɔkpɔ bia?\n15 Gbeƒãɖeɖe si Mose se le Sinai-toa dzi dze egɔme kple nya siawo: ‘Yehowa, Yehowa, nublanuikpɔla kple ameŋubula.’ Hebrigbe me nya si gɔme woɖe be “nublanuikpɔkpɔ” ate ŋu agafia “dɔkaviwo” eye wòdo ƒome kplikplikpli kple “vidzidɔ.” Eyata nublanuikpɔkpɔ bia dɔmetɔtrɔ ɖe ame ŋu ƒe seselelãme si nɔa ame me. Gake nublanuikpɔkpɔ bia nu geɖe wu vevesese ɖe ame nu ko. Ele be wòaʋã mí be míawɔ nane atsɔ aɖe ame bubuwo ƒe kuxiwo dzi akpɔtɔ. Le kpɔɖeŋu me, Kristotɔ hamemegã lɔ̃amewo kpɔa alesi gbegbe wòhiã be woakpɔ nublanui na haxɔsetɔwo dzea sii eye ‘wotsɔa dzidzɔ kpɔa nublanui’ le afisi wòasɔ le.—Romatɔwo 12:8; Yakobo 2:13; Yuda 22, 23.\n16. Nukatae míate ŋu agblɔ be Yehowa nye ameŋubula?\n16 Mawu ƒe dɔmenyonyo dze le eƒe ameŋububu hã me. “Ame bubuwo ƒe seselelãme ŋu bubu” dzena le amesi bua ame ŋu me eye eƒe ‘dɔme trɔna ɖe amesiwo le ete la koŋ ŋu.’ Yehowae ɖo ameŋububu ƒe kpɔɖeŋu nyuitɔ kekeake ɖi le nuwɔwɔ kple esubɔlawo me. Le kpɔɖeŋu me, Mawu to mawudɔlawo dzi do ŋusẽ nyagblɔɖila Daniel si nye amegãɖeɖi eye wòna ɖetugbi nɔaƒe Maria nya mɔnukpɔkpɔ si su esi be wòadzi Yesu. (Daniel 10:19; Luka 1:26-38) Eye ɖikeke aɖeke mele eme o be mí amesiwo nye Yehowa ƒe amewo míekpɔa ŋudzedze ɖe alesi wòƒoa nu na mí ameŋububutɔe to Biblia dzi ŋu. Míekafunɛ ɖe eƒe dɔmenyonyo si wòɖe fia mí ta, eye míedzea agbagba be míanyo dɔme ahabu ame bubuwo ŋu le míaƒe nu wɔwɔ kpli wo me. Ne amesiwo dze le gbɔgbɔ me le haxɔsetɔ aɖe ɖɔm ɖo le “dɔmefafa ƒe gbɔgbɔ la me” la, wodzea agbagba be yewoafa tu ahabu ame ŋu.—Galatiatɔwo 6:1.\nMawu si Gbɔa Dzi Blewu\n17. Nukata míedaa akpe be Yehowa “gbɔa dzi blewu”?\n17 “Mawu, amesi gbɔa dzi blewu.” Nya siawo he míaƒe susu yi Yehowa ƒe nyuiwɔwɔ ƒe akpa bubu dzi. Yehowa gbɔa dzi ɖi tsɔa míaƒe gbɔdzɔgbɔdzɔwo eye wonaa mí ɣeyiɣi be míatsɔ aɖu gbɔdzɔgbɔdzɔ gãwo dzi ahawɔ ŋgɔyiyi le gbɔgbɔ me. (Hebritɔwo 5:12–6:3; Yakobo 5:14, 15) Mawu ƒe dzigbɔgbɔ blewu ɖea vi hã na amesiwo mekpɔ va zu esubɔlawo haɖe o. Ɣeyiɣi gakpɔtɔ li na wo be woaxɔ Fiaɖuƒegbedasia ahatrɔ dzime. (Romatɔwo 2:4) Togbɔ be Yehowa gbɔa dzi blewu hã, eƒe dɔmenyonyo ʋãnɛ wòdoa dziku ɣeaɖewoɣi abe alesi wòdoe ɖe Israel-viwo ŋu esime wosubɔ sikanyivia le Sinai-toa gbɔ ene. Madidi o Mawu aɖe eƒe dziku afia le mɔ si lolo wu nu ne eva be yeatsrɔ̃ Satana ƒe nuɖoanyi vɔ̃ɖia.—Xezekiel 38:19, 21-23.\n18. Vovototo kae le Yehowa kple kplɔla amegbetɔwo dome le nuteƒewɔwɔ gome?\n18 “Yehowa, . . . Mawu [si] ƒe . . . nuteƒewɔwɔ sɔ gbɔ.” Aleke gbegbe Yehowa to vovo tso kplɔla amegbetɔ siwo doa ŋugbe gãwo gake womewɔna ɖe wo dzi o gbɔe nye si! Gake Yehowa subɔlawo ya ate ŋu aka ɖe nya sia nya si wogblɔ le eƒe Nya si tso gbɔgbɔ me dzi. Esi Mawu ƒe nuteƒewɔwɔ sɔ gbɔ ta la, míate ŋu aka ɖe eƒe ŋugbedodo dzi ɣesiaɣi. Mía Fofo si le dziƒo ɖoa gbe siwo míedona ɖa be woana gbɔgbɔ me nyateƒea mi la ŋu ɣesiaɣi le eƒe dɔmenyonyo me eye wònanɛ le agbɔsɔsɔ me.—Psalmo 43:3; 65:3.\n19. Dɔmenyonyo ɖedzesi kae Yehowa ɖe fia ku ɖe nuvɔ̃wɔla siwo trɔ dzime ŋu?\n19 “Yehowa, . . . Mawu [si] . . . tsɔa vodada, dzidada, kple nuvɔ̃ kena.” Yehowa le klalo be yeanyo dɔme atsɔ nuvɔ̃wɔla siwo trɔ dzime ƒe nuvɔ̃wo ake wo. Nyateƒee, míedaa akpe be míaƒe Dziƒofofo lɔ̃amea wɔ tsɔtsɔke ƒe mɔnuɖoɖo na mí to Yesu ƒe vɔsa dzi. (Yohanes I, 2:1, 2) Dzi dzɔa mí be amesiwo katã xɔa tafea dzi sena la ate ŋu anɔ amenuveve ƒe ƒomedodo me kple Yehowa eye mɔkpɔkpɔ asu wo si be woanɔ agbe mavɔ le eƒe xexe yeye si ŋugbe wòdo la me. Susu nyui kawo gbegbee nye esi si ta wòle be míakafu Yehowa be eɖe dɔmenyonyo fia ameƒomea!—Petro II, 3:13.\n20. Kpeɖodzi kae li be Mawu meŋea aɖaba ƒua nugbegblẽwɔwɔ dzi o?\n20 “Ke [Yehowa] megbea tohehe o.” Nyateƒee, esia nye susu bubu si ta míakafu Yehowa ɖe eƒe dɔmenyonyo ta. Nukatae? Elabena dɔmenyonyo ƒe akpa vevi aɖee nye be womaŋe aɖaba aƒu nuvɔ̃ dzi le mɔ aɖeke nu o. Gawu la, “le Aƒetɔ Yesu Kristo kple eƒe ŋusẽ ƒe dɔlawo ƒe ɖeɖefia tso dziƒo la me” la, woabia hlɔ̃ “amesiwo menya Mawu o kple amesiwo meɖoa to . . . nyanyui la o.” ‘Woakpɔ fetu vɔ̃, si nye gbegblẽ mavɔmavɔ la.’ (Tesalonikatɔwo II, 1:6-9) Yehowa subɔla siwo tsi agbe ate ŋu ase vivi le agbe me bliboe ɣemaɣi eye ame mavɔ̃mawu ‘siwo melɔ̃a nu nyui o’ la maɖe fu na wo o.—Timoteo II, 3:1-3.\n21. Nukatae wòle be míaɖe dɔmenyonyo afia?\n21 Nyateƒee, susu geɖe li si ta wòle be míakafu Yehowa ahada akpe nɛ ɖe eƒe dɔmenyonyo ta. Ðe mele be mí amesiwo nye esubɔlawo míado vevie be míaɖe nɔnɔme sia afia oa? Ẽ, elabena apostolo Paulo xlɔ̃ nu Kristotɔwo be: “Mizu mawusrɔ̃lawo abe lɔlɔ̃viwo ene.” (Efesotɔwo 5:1) Mía Fofo si le dziƒo ɖea dɔmenyonyo fiana ɣesiaɣi eye ele be míawo hã míawɔe nenema ke.\n22. Nukawo mee míadzro le nyati si gbɔna me?\n22 Ne míetsɔ mía ɖokui na Yehowa kple dzi blibo la, míadi vevie be míasrɔ̃ eƒe dɔmenyonyo godoo. Esi míenye nuvɔ̃wɔla Adam ƒe dzidzimeviwo ta la, nu nyui menya wɔna na mí o. Gake le nyati si kplɔe ɖo me la, míakpɔ susu si ta míate ŋu aɖe dɔmenyonyo afia. Míadzro mɔ vovovo siwo me míate ŋu asrɔ̃ Yehowa—dɔmeyonyo ƒe kpɔɖeŋuɖola gãtɔ—le la hã me.\n• Nukae nye dɔmenyonyo?\n• Ŋɔŋlɔawo me nya kawoe te gbe ɖe Mawu ƒe dɔmenyonyo dzi?\n• Mawu ƒe dɔmenyonyo ɖeɖefia ƒe kpɔ- ɖeŋu aɖewo ɖe?\n• Nukata wòle be míasrɔ̃ Yehowa ƒe dɔ- menyonyo ƒe kpɔɖeŋu?\nYehowa he to na eƒe dukɔ le blema elabena womenɔ agbe ɖe kafukafunya si wogblɔ nu o\nNuteƒewɔla susɔe aɖewo trɔ gbɔ va Yerusalem\nMose se Mawu ƒe dɔmenyonyo ŋuti gbeƒãɖeɖe wɔnuku aɖe\nYehowa ƒe dɔmenyonyo dze le alesi wòƒoa nu na mí to Biblia dzi me.\nƉoe Ɖe Amewo Ɖoe Ɖe Amewo Yehowa—Dɔmenyonyo Ƒe Kpɔɖeŋuɖola Gãtɔ\nw02 1/15 axa 10-15


Luka 9 | Biblia Le Internet Dzi | Xexe Yeye Gɔmeɖeɖe (1984)\n9 Eye wòyɔ ame wuieveawo ƒo ƒu, eye wòna ŋusẽ wo be woaɖu gbɔgbɔ vɔ̃wo katã dzi, eye be woada dɔlélewo. 2 Eye wòdɔ wo be woaɖe gbeƒã Mawu fiaɖuƒe la ahada dɔ na amewo, 3 eye wògblɔ na wo be: “Migatsɔ naneke ɖe asi hena mɔzɔzɔa o, eɖanye atizɔti, alo nuɖuɖukotoku, alo abolo alo klosaloga o; eye migatsɔ awutewui eve o. 4 Gake afi sia afi si miage ɖe aƒe aɖe me le la, minɔ afi ma, eye migadze mɔ tso afi ma. 5 Eye le teƒe sia teƒe si amewo mexɔ mi le o la, ne miele dzodzom le du ma me la, miʋuʋu ke si le miaƒe afɔ ŋu la ɖe anyi wòanye ɖaseɖiɖi na wo.” 6 Eye wodze mɔ yi ɖato nutoa katã me tso kɔƒe me yi kɔƒe me, nɔ gbeƒã ɖem nya nyui la henɔ dɔ dam le afi sia afi. 7 Ke Herodes nutomedziɖula la se nu siwo katã nɔ dzɔdzɔm, eye wòtɔtɔ ŋutɔ, elabena ame aɖewo nɔ gbɔgblɔm be wofɔ Yohanes tso ame kukuwo dome, 8 ke bubuwo ya be Eliya ye va do, ke bubu aɖewo hã be blema nyagblɔɖilawo dometɔ ɖekae tsi tsitre. 9 Herodes gblɔ be: “Yohanes ya la, metso ta le enu. Ke ame kae nye ame sia si ŋuti mele nya siawo sem le?” Eya ta enɔ didim be yeakpɔe. 10 Eye esi apostoloawo trɔ gbɔ la, wogblɔ nu siwo wowɔ la nɛ. Ale wòkplɔ wo, eye woawo ɖeɖe woyi du aɖe si woyɔna be Betsaida la me. 11 Gake esi amehaawo nya la, wodze eyome. Eye exɔ wo nyuie, eye wòte nuƒoƒo na wo tso Mawu fiaɖuƒe la ŋu, eye wòda dɔ na ame siwo katã hiã dɔyɔyɔ. 12 Azɔ ŋkekea nɔ enu wum. Eye ame wuieveawo va egbɔ gblɔ nɛ be: “Ðe asi le ameha la ŋu, ne woayi kɔƒewo me kple agbleta siwo ƒo xlã mí la, be woadi dzeƒe kple nuɖuɖu, elabena teƒe tsoaboe nye afi sia si míele.” 13 Gake egblɔ na wo be: “Mia ŋutɔwo mina nu wo woaɖu.” Wogblɔ be: “Naneke mele mía si wu abolo atɔ̃ kple tɔmelã eve o, negbe ɖeko mía ŋutɔwo míayi aɖaƒle nuɖuɖu na ame siawo katã.” 14 Le nyateƒe me la, woanɔ ŋutsu akpe atɔ̃. Gake egblɔ na eƒe nusrɔ̃lawo be: “Mina woabɔbɔ anɔ anyi abe ale si wonɔa anyi ɖua nui ene, hatsotso hatsotso, ɖe sia ɖe nanɔ abe ame blaatɔ̃ ene.” 15 Eye wowɔe nenema, eye wona wo katã wonɔ anyi. 16 Azɔ esi wòtsɔ abolo atɔ̃awo kple tɔmelã eveawo la, efɔ mo dzi kpɔ dziƒo, yra ɖe wo dzi, eye wòŋe wo me hete wo tsɔtsɔ na eƒe nusrɔ̃lawo, be woatsɔ wo aɖo ameha la kɔme. 17 Ale wo katã woɖu nu ɖi ƒo, eye woƒo esiwo susɔ la nu ƒu, wode kakɛ kusi wuieve nu. 18 Emegbe esi eya ɖeka nɔ gbe dom ɖa la, nusrɔ̃lawo va egbɔ, eye wòbia wo be: “Ame kae amehaawo le gbɔgblɔm be menye?” 19 Woɖo eŋu nɛ be: “Yohanes Amenyrɔɖetsimela; bubuwo be Eliya, bubuwo hã be blema nyagblɔɖilawo dometɔ ɖekae tsi tsitre.” 20 Azɔ egblɔ na wo be: “Ke miawo ya ɖe, ame kae miegblɔna be menye?” Petro ɖo eŋu be: “Mawu ƒe Kristo la.” 21 Ke eƒo nu na wo vevie gblɔ be woaganɔ nya sia gblɔm na ame aɖeke o, 22 gake egblɔ be: “Ele na Amegbetɔvi la be wòakpe fu geɖe, eye amegãwo kple nunɔlawo ƒe tatɔwo kple agbalẽfialawo agbee, eye woawui, eye woafɔe ɖe tsitre le ŋkeke etɔ̃agbe.” 23 Eye wòyi edzi gblɔ na wo katã be: “Ne ame aɖe di be yeadze yonyeme la, negbe nu le eɖokui gbɔ, eye wòatsɔ eƒe fuwɔameti la gbe sia gbe, eye wòadze yonyeme ɖaa. 24 Elabena ame sia ame si dina be yeaɖe yeƒe luʋɔ la abui; gake ame sia ame si abu eƒe luʋɔ le tanye la, eyae aɖee. 25 Le nyateƒe me la, viɖe kae wòanye na ame, ne xexe blibo la katã zu etɔ, gake wòbu ye ŋutɔ ɖokui alo nu sia nu? 26 Elabena ame sia ame si nye kple nye nyawo kpea ŋu na la, eƒe nu akpe ŋu na Amegbetɔvi la hã ne eva ɖo le ye ŋutɔ kple Fofoa kpakple mawudɔla kɔkɔeawo ƒe ŋutikɔkɔe me. 27 Gake vavã mele egblɔm na mi be: Ame aɖewo le ame siwo tsi tsitre ɖe afi sia dome, siwo maɖɔ ku kpɔ o, va se ɖe esime wokpɔ Mawu fiaɖuƒe la hafi.” 28 Eva eme hã vavã be, ŋkeke enyi kloe le nya siawo megbe la, ekplɔ Petro kple Yohanes kpakple Yakobo ɖe asi, eye wòlia to la, be yeado gbe ɖa. 29 Eye esi wònɔ gbe dom ɖa la, eƒe mo ƒe dzedzeme trɔ, eye eƒe awu fu tititi henɔ dzo dam. 30 Eye kpɔ ɖa! Ŋutsu eve nɔ dze ɖom kplii, siwo nye Mose kple Eliya. 31 Ame siawo dze le ŋutikɔkɔe me, eye wote nuƒoƒo le eƒe dzodzo si ava eme le Yerusalem la ŋu. 32 Ke alɔ̃ bla ŋku na Petro kple ame siwo kpe ɖe eŋu la ŋutɔ; gake esi wonyɔ keŋkeŋ la, wokpɔ eƒe ŋutikɔkɔe kple ame eveawo wonɔ tsitre ɖe egbɔ. 33 Eye esi ame siawo nɔ dzodzom le egbɔ la, Petro gblɔ na Yesu be: “Nufiala, enyo na mí be míanɔ afi sia, eya ta na míatu agbadɔ etɔ̃, ɖeka na wò, ɖeka na Mose, eye ɖeka na Eliya,” evɔ eya ŋutɔ menya nya si gblɔm wònɔ o. 34 Gake esi wònɔ nya siawo gblɔm la, alilikpo aɖe te vɔvɔlidodo ɖe wo dzi. Esi woɖo alilikpoa me la, vɔvɔ̃ ɖo wo. 35 Eye gbe aɖe ɖi tso alilikpoa me gblɔ be: “Ame siae nye Vinye, si metia. Miɖo toe.” 36 Eye esi gbea ɖi la, Yesu ɖeka koe wokpɔ. Gake womia nu ɖe nya la dzi, eye womeka nu siwo wokpɔ la dometɔ aɖeke ta na ame aɖeke le ŋkeke mawo me o. 37 Esi ŋu ke, eye woɖi tso toa dzi la, ameha gã aɖe va kpee. 38 Eye kpɔ ɖa! Ŋutsu aɖe tso ameha la dome do ɣli be: “Nufiala, meɖe kuku na wò, va kpɔ vinyeŋutsuvi nam ɖa, elabena viɖekɛ wònye nam, 39 eye kpɔ ɖa! Gbɔgbɔ aɖe dzea edzi, eye kasia edoa ɣli, eye wònana wòƒona tititi, eye futukpɔ dona le enu, eye ne ewɔ nuvevii vɔ hã la, bebli hafi wòdzona le edzi. 40 Eye meɖe kuku na wò nusrɔ̃lawo be woanyae ado goe, gake womete ŋui o.” 41 Eye Yesu ɖo eŋu gblɔ be: “Oo, dzidzime maxɔse totro kpaɖikpaɖi, ɣeyiɣi didi kae wòle be mado dzi anɔ mia gbɔ ase ɖo? Kplɔ viwòa va afii.” 42 Gake esi ɖevia nɔ egogom la, gbɔgbɔ vɔ̃ la xlãe ɖe anyi hena wòƒo tititi vevie. Gake Yesu ka mo na gbɔgbɔ makɔmakɔ la, eye wòda gbe le ŋutsuvi la ŋu, eye wòtsɔe na fofoa. 43 Ke wo katã wolulu le Mawu ƒe ŋusẽ gã la ŋuti. Ke esi nu siwo katã wɔm wònɔ la na wo katã ƒe mo wɔ yaa la, egblɔ na eƒe nusrɔ̃lawo be: 44 “Mina nya siawo natsi miaƒe towo me, elabena ele be woade Amegbetɔvi la asi na amewo.” 45 Gake womenɔ nya sia gɔme sem o. Le nyateƒe me la, woɣlae ɖe wo be woagase egɔme o, eye wonɔ vɔvɔ̃m be yewoabia nyae tso nya sia ŋu. 46 Ke nyaʋiʋli aɖe ɖo wo dome le wo dometɔ si anye gãtɔ wu la ŋuti. 47 Esi Yesu nya woƒe dzimesusuwo ta la, ekplɔ ɖevi sue aɖe vae, na wòtɔ ɖe egbɔ, 48 eye wògblɔ na wo be: “Ame sia ame si xɔa ɖevi sue sia le nye ŋkɔ ta la, exɔa nye hã, eye ame sia ame si xɔam la, exɔa ame si dɔm ɖa la hã. Elabena ame si wɔa eɖokui ame sue le mi katã dome lae nye gã.” 49 Eye Yohanes gblɔ be: “Nufiala, míekpɔ ŋutsu aɖe wònɔ gbɔgbɔ vɔ̃wo nyam nɔ go dom le wò ŋkɔ me, eye míedze agbagba be míaxe mɔ nɛ, elabena mele yowòme kpe ɖe mía ŋu o.” 50 Gake Yesu gblɔ nɛ be: “Migate kpɔ be yewoaxe mɔ nɛ o, elabena ame si metsia tsitre ɖe mia ŋu o la, mia dzie wòle.” 51 Ke esi ŋkekeawo nɔ dedem nɛ be woakɔe ayi dziƒo la, eƒe mo trɔ ɖe Yerusalem yiyi ŋu vevie. 52 Eya ta edɔ dɔlawo ɖe eŋgɔ. Eye wodze mɔ va ɖo Samariatɔwo ƒe du aɖe me, be woadzra ɖo na eƒe vava; 53 gake womexɔe o, elabena Yerusalem yiyi ŋue eƒe mo trɔ ɖo. 54 Esi nusrɔ̃la Yakobo kple Yohanes kpɔ esia la, wogblɔ be: “Aƒetɔ, èlɔ̃ bena, míagblɔ na dzo be wòage tso dziƒo ava tsrɔ̃ woa?” 55 Gake etrɔ, eye wòka mo na wo. 56 Eya ta wodzo yi du bubu me. 57 Ke esi wonɔ mɔa dzi yina la, ame aɖe gblɔ nɛ be: “Madze yowòme ayi afi sia afi si nàyi.” 58 Eye Yesu gblɔ nɛ be: “Do le abeiwo si, eye atɔ le dziƒoxewo si, gake teƒe aɖeke mele Amegbetɔvi la ya si wòatsɔ ta aziɔ ɖo o.” 59 Eye wògblɔ na ame bubu be: “Dze yonyeme.” Amea gblɔ be: “Ðe mɔ nam be mayi aɖaɖi fofonye gbã.” 60 Gake egblɔ nɛ be: “Na ame kukuwo naɖi woƒe ame kukuwo, ke wò la, yi nàɖe gbeƒã Mawu fiaɖuƒe la.” 61 Eye ame bubu hã gblɔ be: “Aƒetɔ, madze yowòme; gake gbã la, na maklã nye aƒemetɔwo.” 62 Yesu gblɔ nɛ be: “Ame si tsɔ eƒe asi da ɖe kodzi dzi, gake wògale nu siwo le megbe kpɔm la, medze na Mawu fiaɖuƒe la o.”


MA ROMASE 4 AKP - Be nɖe nnɛ boawo ɔɣɛ sɔ bo ɔwa tɛtɛ - Bible Search\nMA ROMASE 3 MA ROMASE 5\nMA ROMASE 4\nAbraham Ngbã Ɔte Kumɛgɔ I Kafɔkaɖe Ba Kusia.\n1Be nɖe nnɛ boawo ɔɣɛ sɔ bo ɔwa tɛtɛ Abraham ɔnya i Itɔ̃me nɛgbe iso? 2Si sɔ kurabarara iso iki fiɛ Ɣaa ɔnya Abraham sɔ ɔbɔlɔlɔ ne, iyɔ ɔba nnɛ iso ɔ̃aya ɔ̃aɖe ndamu. Ɣɛɛ ɔ̃ibawo ndamu ɔɖe i Ɣaa anɔ alasɔ iiɖe ɔ̃ kurabarara kuɖe ɔnyɔ. 3Ɔko Sekelea ɔɣɛ sɔ, “Abraham ɔfɔ Ɣaa ɔɖe ne ɔso Ɣaa ɔnyɔ wũ sɔ ɔse bɔlɔlɔ.”\n4Ngɔ lobara karabara iisɛ ɔsu ɔ̃ kuso lɛ ira tsɛa, ɣɛɛ ɔsɛ ɔsu ɔ̃ kuso lɛ ira nɛ nɖe ɔ̃ karabara kusia. 5Ɣɛɛ mma losu so masia i kafɔkaɖe iso fiɛ iiɖe ma kurabarara iso, mafɔ Ɣaa gɔ nsɛ ɔbara ɔturi bɔlɔlɔ maɖe ne, ma i Ɣaa sɛ ɔnyɔ sɔ mase bɔlɔlɔ ne. 6Igara David ɔɣɛ sɔ ɔturi gɔ i Ɣaa ɔnyɔ sɔ ɔse bɔlɔlɔ iiɖe ɔ̃ kurabarara ɔso ne, ɔ̃awe isoɣɔ gbaã. David ɔɣɛ sɔ,\nmma ikpi i Ɣaa ɔsu ɔtsɛ\nfiɛ ɔ̃ibakpadzɛ̃ ma kutsue.\n8So aɣɔ ngɔ\nikpi i Bosate ɔkpa ara ɔfu.”\n9Isoɣɔ nɛ iso Itɔ̃me i David to ɔɣɛ ngbe ne, mma lotu sirɛrɛ̃ ire kere iɖe? Ooɣo! Mma ɔɖuɖu loitu sirɛrɛ̃ ana ire iɖe alasɔ Ɔko Sekelea ɔɣɛ sɔ, “Abraham ɔfɔ Ɣaa ɔɖe, ne ɔso Ɣaa ɔfɔ wũ sɔ ɔse bɔlɔlɔ.” 10Mme ɔwi iɖe i Ɣaa ɔfɔ wũ sɔ ɔse bɔlɔlɔ? Ɔwi gɔ ame ɔ̃itu sirɛrɛ̃ ɛɛbɛrɛ ɔwi gɔ ame ɔ̃ɔtu? Iiɖe ɔwi gɔ ɔ̃ɔtu sirɛrɛ̃, ɣɛɛ fiɛ ɔ̃atu. 11Sirɛrɛ̃ itu kubarara gɔ i Abraham ɔbara ne, ikparĩ kere iɖe nɛ lote sɔ Ɣaa ɔfɔ wũ. Alasɔ ɔ̃ kafɔkaɖe lotã sɔ Ɣaa ɔfɔ wũ sɔ ɔse bɔlɔlɔ fiɛ ɔ̃aba ɔ̃atu sirɛrɛ̃. Iki kafɔkaɖe ame ne, Abraham ɔkpese mafɔɖedze ɔɖuɖu ɔse. Ɣaa ɔki i Abraham iso ɔfɔ ma ɔɖuɖu sɔ mase bɔlɔlɔ atoa sɔ maitu sirɛrɛ̃. 12Abraham ɖe ɔse ɔtã mma lotu sirɛrɛ̃ ana. Ɣɛɛ iiɖe gɔ matu sirɛrɛ̃ ɔso, ɣɛɛ kumɛgɔ masɛ ngbã i kafɔkaɖe ame lɛ ma ɔse Abraham awe tɔtɔ fiɛ ɔ̃atu sirɛrɛ̃.\nƔaa Ɔkã Ndamu Ɔtã Abraham.\n13Ɣaa ɔkã ndamu ɔtã Abraham gu ɔ̃ mawa tɛtɛ sɔ maaɖe kayiiso ɔɖuɖu ara. Iiɖe kumɛgɔ i Abraham gu ɔ̃ mawa ɔsiai Mmara kama ɔso fiɛ Ɣaa ɔkã ndamu mɛgbe. Ɣɛɛ ɔkã ndamu mɛgbe alasɔ ɔfɔ Abraham sɔ ɔse bɔlɔlɔ iki i ɔ̃ kafɔkaɖe ɔso. 14Si kayiiso ara iɖe ndamu mɛ i Ɣaa ɔkã ne mma lobara i mmara iso mire kere miɖe ne, iyɔ kafɔkaɖe ɖe siefe. Fiɛ iyɔ Ɣaa ndamu na kusia kukuwɛ̃. 15Alasɔ mmara sɛ miɖi Ɣaa sikpã mite bo, fiɛ si mina ne, me ita iya iso ana iisɛ iwe.\n16Ne ɔso ndamu mɛgbe ne, kafɔkaɖe kama miɣɛ. Alasɔ iiɖe mma i Ɣaa ɔtã mmara ɔnɔwɛ̃ nɖe Abraham mawa. Ɣɛɛ mma losiai ɔ̃ kafɔkaɖe kama ana. Alasɔ Abraham nɖe mafɔɖedze ɔɖuɖu ɔse. 17Alasɔ ngbɔ i Ɔko Sekelea ɔɣɛ sɔ, “Loɔsu-ɔ lobara abuiti gbodzoo ɔse.” Ne ɔso ndamu mɛgbe ɔya i Ɣaa anɔ. Ɣaa gɔ i Abraham ɔfɔ ɔɖe ne, ɔ̃ nsɛ ɔtara makpise ɔbɔ ngbã ame, ɔkpere ara wa nna i kayi koko ɔbɔ kayi ne.\n18Ɔwi gɔ i ɔriinyɔ na kɔra ne, Abraham ɔya i kafɔkaɖe ame teteree. Ɔfɔ ɔɖe sɔ ɔto ɔ̃akpese abuiti gbodzoo ɔse lɛ kumɛgɔ i Ɣaa ɔɣɛ i Ɔko Sekelea ame sɔ, “Fɔ ɔɣekparɛ to ɔ̃asi gbodzoo lɛ awãmi.” 19Abraham ɔɔfɔ lɛ akɔ kulafa, ɣɛɛ ne, nrɔɔ̃ ifɛfɛ̃ wũ i kafɔkaɖe ame atoa sɔ ɔnya sɔ ka ɔɣɛ i ikpibiɔ ɔkpokpo fiɛ Sara ana ɔɔfe ɔbi ɔɣewi. 20Ara wagbe iifɛfɛ̃ wũ nrɔɔ̃ i kafɔkaɖe ame ɣɛɛ ɔmɔɛ̃ Ɣaa ndamu ɔla teteree fiɛ ɔ̃ kafɔkaɖe ana ɔwe ɔle kabua ɔsu ile ɔtã Ɣaa. 21Ɔtsue sekelee sɔ Ɣaa ba ɔle gɔ ɔ̃abara nnɛ ɔɣɛ ɔsɛ. 22Iki i kafɔkaɖe gagbe ɔso ne, Ɣaa ɔnyɔ wũ sɔ ɔse bɔlɔlɔ. 23Fiɛ iiɖe ɔ̃ ɔnɔwɛ̃ saã iso matsɛrɛ ara wagbe masɛ sɔ, “Ɣaa ɔnya wũ sɔ ɔse bɔlɔlɔ.” 24Ɣɛɛ ise i bo ma ana i Ɣaa aanya sɔ bose bɔlɔlɔ iki i kumɛgɔ bofɔ wũ boɖe sɔ ɔtara Bosate Yesu ɔbɔrɛgu i makpise ame ɔso. 25Ɣaa ɔtã maɖi Kristo matã ala bo ikpi ɔso. Fiɛ ɔtara wũ ɔbɔrɛgu i makpise ame sɔ si ɔ̃abara bo bose bɔlɔlɔ.


Àte Ŋu Ana Kpekpeɖeŋu Le Miaƒe Hamea Mea? | Nusɔsrɔ̃\nGBE BUBU Afrikaans Bislama Cambodian Chitonga Cibemba Cinyanja Dangme Drehu Efik Eŋlisi Eʋegbe Franse Ga Garifuna Greenlandic Haitian Creole Hausa Hmong (Ɣi) Igbo Isoko Italian Kazakh Kikaonde Kikongo Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Rarotongan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Umbundu Urhobo Venda Wallisian Wayuunaiki Welsh Xhosa Yoruba Zulu\nKpɔe ɖa be nu kae nàwɔ atsɔ akpe ɖe nɔviwòwo ŋu, atsɔ afa akɔ na wo, alo atsɔ ade dzi ƒo na wo mahã\nHAFI Yesu natrɔ ayi dziƒo la, egblɔ na eƒe nusrɔ̃lawo be: ‘Mianye nye ɖasefowo va se ɖe anyigba ƒe seƒe ke.’ (Dɔwɔwɔwo 1:8) Aleke woawɔ aɖe gbeƒã le anyigba bliboa dzi?\nNufialagã Martin Goodman, si le Oxford Yunivɛsiti, gblɔ be, “gbeƒãɖeɖe ƒe gbɔgbɔ si nɔ Kristotɔwo me na woto vovo na Yudatɔwo kple ha bubuawo le Romatɔwo ƒe fiaɖuɖu ƒe ƒe gbãtɔawo me.” Yesu ɖe gbeƒã tso teƒe yi teƒe. Ele be Kristotɔ vavãwo nasrɔ̃ eƒe kpɔɖeŋua eye woaɖe gbeƒã “Fiaɖuƒe ŋuti nya nyui la” le afi sia afi. Ele be woatsa adi ame siwo di be yewoanya nyateƒea. (Luka 4:43) Esia tae woɖo “apostolowo” le ƒe alafa gbãtɔ me ɖo; nya “apostolo” gɔmee nye ame si wodɔ ɖa. (Marko 3:14) Yesu de se na eyomedzelawo be: “Miheyi ɖawɔ dukɔwo katã me tɔwo woanye nusrɔ̃lawo.”—Mateo 28:18-20.\n‘Ka xoxoa ŋue wogbea yeyea ɖo,’ eya ta togbɔ be Yesu ƒe apostolo 12-awo megali o hã la, Yehowa subɔla geɖewo le woƒe kpɔɖeŋu srɔ̃m. Ne wokpe wo be woayi aɖaɖe gbeƒã le nuto siwo me hiahiã geɖe wu le la, wogblɔna be: “Nyee nye esi! Dɔm!” (Yesaya 6:8) Wo dometɔ aɖewo ʋu yi dukɔ didiwo me, abe ame akpe geɖe siwo do le Gilead Sukua ene. Nɔvi bubu aɖewo hã ʋu yi nuto bubuwo me le woƒe dukɔa me. Eye ame geɖe srɔ̃ gbe bubuwo ale be woate ŋu akpe ɖe hame alo ƒuƒoƒo aɖe ŋu. Menɔ bɔbɔe na nɔvi siawo o, gake wolɔ̃ faa tsɔ nuwo sa vɔe le lɔlɔ̃ si le wo si na Yehowa kple wo haviwo ta. Wowɔ woƒe ɖoɖowo nyuie ale be wole woƒe ɣeyiɣi, ŋusẽ kple ga zãm tsɔ le gbeƒã ɖem le nuto siwo me hiahiã geɖe wu le. (Luka 14:28-30) Dɔ vevi aɖee nye esia wɔm nɔvi siawo le.\nMenye mí katãe ate ŋu aʋu ayi afi si hiahiã geɖe wu le alo asrɔ̃ gbe bubuwo o, elabe ‘asiwo katã mesɔ o.’ Gake mía dometɔ ɖe sia ɖe ate ŋu awɔ dɔ abe dutanyanyuigblɔla ene le míaƒe hamewo me.\nNYE DUTANYANYUIGBLƆLA LE MIAƑE HAMEA ME\nKpe ɖe nɔviwòwo ŋu\nLe ƒe alafa gbãtɔ me la, Kristotɔwo tsɔ dzo ɖe gbeƒãɖeɖedɔa ŋu togbɔ be wo dometɔ geɖe nɔ wo de eye womeʋu yi duta o hã. Paulo gblɔ na Timoteo be: “Wɔ nya nyui gbɔgblɔ dɔ, wɔ wò subɔsubɔdɔ la bliboe.” (2 Timoteo 4:5) Aɖaŋuɖoɖo ma yi na Kristotɔ gbãtɔwo kple míawo hã egbea. Elabe ele be Kristotɔwo katã nawɔ ɖe se si wode be woagblɔ Fiaɖuƒegbedeasia ahawɔ amewo nusrɔ̃lawoe dzi. Nu geɖewo li míate ŋu awɔ le míaƒe hamewo me abe dutanyanyuigblɔlawo ene.\n‘Du sia du kple eƒe koklokoko,’ esia ta eva hiãna be dutanyanyuigblɔlawo nasrɔ̃ ale si woawɔ atrɔ ɖe nɔnɔme yeyewo ŋu. Ne míate ŋu aʋu ayi afi si hiahiã geɖe wu le o la, ɖe míate ŋu adi mɔnu yeyewo aɖe gbeƒã na amewoa? Le kpɔɖeŋu me, le ƒe 1940 me la, wode dzi ƒo na mía nɔviwo zi gbãtɔ be woawɔ ablɔdziɖaseɖiɖi ŋkeke ɖeka le kwasiɖaa me. Ète ɖaseɖiɖi le ablɔdzi kpɔa? Ðe nèzã kekevi alo kplɔ̃ siwo dzi woɖo agbalẽwo ɖo kpɔa? Nyabiaseae nye be, Ðe nèle klalo be yeazã gbeƒãɖeɖe nya nyuia ƒe mɔnu yeyewoa?\nDe dzi ƒo na wo be woawɔ “nya nyui gbɔgblɔ dɔ” la\nNe èkpɔa mɔ na nu nyuiwo la, àwɔ subɔsubɔdɔa dzonɔamemetɔe kple dzidzɔ. Zi geɖe la, nɔvi siwo ʋu yi afi si hiahiã geɖe wu le alo srɔ̃ gbe bubu la nyea gbeƒãɖela bibi siwo ate ŋu anye kpekpeɖeŋu gã na hamea. Woxɔa ŋgɔ le gbeƒãɖeɖedɔa me. Nenema kee dutanyanyuigblɔlawo hã xɔa ŋgɔ le hamea me va se ɖe esime nutoa me nɔviwo dze awɔ esia. Ne nɔviŋutsu xɔnyɔnyrɔe nènye la, ɖe nèle subɔsubɔdɔwɔla alo hamemetsitsi ƒe dɔ “minyam” be nàte ŋu asubɔ nɔviwòwo geɖe wua?—1 Timoteo 3:1.\nWɔ nane koŋ na wo\nMíate ŋu akpe ɖe hamea me tɔwo ŋu le mɔ bubuwo hã nu. Mí katã míate ŋu anye “ŋusẽdodo” na míaƒe haxɔsetɔ siwo ɖo hiã me, míeɖanye ɖeviwo alo ame tsitsiwo, ŋutsuwo alo nyɔnuwo o.—Kolosetɔwo 4:11, etenuŋɔŋlɔ.\nHafi míate ŋu akpe ɖe mía nɔviwo ŋu la, ele be míanya wo nyuie. Biblia de dzi ƒo na mí be “míanɔ mía nɔewo ŋu bum” ne míeva kpe ta ɖekae. (Hebritɔwo 10:24) Gake nya sia mefia be míanɔ agbagba dzem be míanya amewo ƒe nya ɣaɣlawo o. Ke boŋ be míanya nu siwo me tom mía nɔviwo le kple woƒe nuhiahiãwo. Ate ŋu ahiã be míawɔ nane koŋ atsɔ akpe ɖe wo ŋu, míafa akɔ na wo, alo atsɔ Biblia me nyawo ade dzi ƒo na woe. Enye nyateƒe be le go aɖewo me la, hamemetsitsiwo kple subɔsubɔdɔwɔlawo koe ate ŋu akpe ɖe wo ŋu. (Galatiatɔwo 6:1) Ke hã nu geɖe li mí katã míate ŋu awɔ atsɔ akpe ɖe nɔvi tsitsiwo, alo ƒome siwo kuxiwo ɖe kpe na la ŋu.\nFa akɔ na nɔvi siwo agbemekuxiwo ɖe kpe na\nNɔviŋutsu Salvatore ɖo nɔnɔme sia me. Le ga aɖe si yi ɖe edzi ta la, eva hiã be wòadzra eƒe dɔwɔƒe, eƒe aƒe kple ƒomea ƒe nunɔamesi geɖe. Etsi dzi ɖe eƒe ƒomea ŋu vevie. Ƒome bubu aɖe si le woƒe hamea me kpɔe be wohiã kpekpeɖeŋu. Wona ga Salvatore eye wodi dɔ na eya kple srɔ̃a. Wonɔa wo gbɔ le fiẽ aɖewo me, ɖoa dze kpli wo hedea dzi ƒo na wo. Esia na wova zu xɔlɔ̃ veviwo. Fifia ƒome eveawo ɖoa ŋku ale si wode ha kple wo nɔewo le ɣeyiɣi sesẽ ma me la dzi kple dzidzɔ.\nKristotɔ vavãwo memiaa nu ɖe woƒe dzixɔsewo dzi o. Ele be míasrɔ̃ Yesu ahaƒo nu tso nu nyui siwo ŋugbe Mawu do la ŋu na amewo. Míate ŋu aʋu ayi afi si hiahiã geɖe wu le loo alo míate ŋui o, mí katã míate ŋu ana kpekpeɖeŋu ɖe sia ɖe si hiã la nɔviwo le míaƒe hamea me. (Galatiatɔwo 6:10) Ne míenaa nu amewo la, míakpɔ dzidzɔ geɖe eye míayi edzi anɔ “ku tsem le dɔ nyui sia dɔ nyui wɔwɔ me.”—Kolosetɔwo 1:10; Dɔwɔwɔwo 20:35.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2016\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2016